open-index/open-wikipedia-markdown huggingface dataset:
ভাস্কৰ জ্যোতি মহন্ত

**ভাস্কৰ জ্যোতি মহন্ত** (, জন্ম: ২৪ জানুৱাৰী ১৯৬৩) এগৰাকী ভাৰতীয় আৰক্ষী সেৱাৰ বিষয়া তথা প্ৰাক্তন অসম আৰক্ষীৰ সঞ্চালক-প্ৰধান। তেওঁ ভাৰতীয় আৰক্ষী সেৱাৰ ১৯৮৮ বৰ্ষৰ অসম মেঘালয় কেডাৰৰ আৰক্ষী বিষয়া। অসম আৰক্ষীৰ বিভিন্ন পদত সেৱা আগবঢ়োৱা ভাস্কৰ জ্যোতি মহন্তই ২০১৯ চনৰ ৩০ নৱেম্বৰ তাৰিখে অসমৰ আৰক্ষী সঞ্চালক প্ৰধানৰ পদবী লাভ কৰে। ইয়াৰ লগতে তেওঁ বহুতো ৰাষ্ট্ৰীয় তথা আন্তৰাষ্ট্ৰীয় চলচ্চিত্ৰ মহোৎসৱত প্ৰদৰ্শিত চুটি ছবি 'যুগদ্ৰষ্টা' নিৰ্মাণ কৰিছিল।

## প্ৰাৰম্ভিক জীৱন আৰু শিক্ষা
১৯৬৩ চনৰ ২৪ জানুৱাৰী তাৰিখে অসমৰ শিৱসাগৰত ভাস্কৰ জ্যোতি মহন্তৰ জন্ম হৈছিল। তেওঁৰ পিতৃ সত্ৰাধিকাৰ প্ৰয়াত  লীলাকান্ত মহন্ত আৰু মাতৃ গুবাহাটী বিশ্ববিদ্যালয়ৰ অৰ্ৱসৰপ্ৰাপ্ত অধ্যাপক ড° নীৰুপমা মহন্ত। তেওঁ প্ৰাৰম্ভিক শিক্ষা শিৱসাগৰতে গ্ৰহণ কৰিছিল। ১৯৭৭ চনত তেওঁ শিৱসাগৰ চৰকাৰী উচ্চতৰ মাধ্যমিক বহুমুখী বিদ্যালয়ৰ পৰা উচ্চ মাধ্যমিক শিক্ষান্ত পৰীক্ষাত উত্তীৰ্ণ হৈছিল। তেওঁ ডিগবৈত অৱস্থিত বিবেকানন্দ বিদ্যালয়ৰ পৰা উচ্চতৰ মাধ্যমিক শিক্ষান্ত পৰীক্ষাত অসমৰ ভিতৰতে দ্বিতীয় স্থান লাভ কৰিছিল আৰু অৰ্থনীতি বিষয়ত সৰ্বোচ্চ নম্বৰ লাভ কৰিছিল। তাৰপিছত তেওঁ দিল্লী বিশ্ববিদ্যালয়ৰ অন্তৰ্ভুক্ত ৰামযশ মহাবিদ্যালয়ৰ পৰা ৰাজনীতি বিজ্ঞানৰ স্নাতক ডিগ্ৰী লাভ কৰিছিল। ইয়াৰ লগতে দিল্লী স্কুল অৱ ইকোন’মিক্সৰ পৰা সমাজ সেৱা বিষয়ত স্নাতকোত্তৰ ডিগ্ৰী লাভ কৰিছিল।

তেওঁ ১৯৮৬ চনত কেন্দ্ৰীয় লোকসেৱা আয়োগৰ পৰীক্ষাত উত্তীৰ্ণ হৈ ভাৰতীয় তথ্য সেৱা বিভাগ লাভ কৰিছিল। ১৯৮৭ চনত তেওঁ আকৌ পৰীক্ষাত অৱতীৰ্ণ হৈ ভাৰতীয় আৰক্ষী সেৱা লাভ কৰে।

## আৰক্ষী সেৱা
ভাস্কৰ জ্যোতি মহন্ত ভাৰতীয় আৰক্ষী সেৱাৰ ১৯৮৮ বৰ্ষৰ অসম মেঘালয় কেডাৰৰ আৰক্ষী বিষয়া। তেওঁ অসম চৰকাৰৰ অন্তৰ্গত অসম আৰক্ষী আৰু কেন্দ্ৰীয় চৰকাৰৰ বিভিন্ন পদবীত থাকি সেৱা আগবঢ়াইছে। ইয়াৰ ভিতৰত উল্লেখযোগ্য পদবী সমূহ হ'ল:
* অসমৰ বিভিন্ন জিলাৰ আৰক্ষী পৰিদৰ্শক
* গুৰু উদ্যোগ আৰু ৰাজহুৱা উদ্যোগ মন্ত্ৰালয়ৰ যুটীয়া সচিব
* অসমৰ প্ৰশিক্ষণ আৰু সশস্ত্ৰ আৰক্ষীৰ জেনেৰেল
* প্ৰশাসনৰ অতিৰিক্ত আৰক্ষী সঞ্চালক-প্ৰধান
* সীমান্তৰ বিশেষ আৰক্ষী সঞ্চালক-প্ৰধান
* অসম ৰাজ্যিক দুৰ্যোগ প্ৰশমন বাহিনীৰ সঞ্চালক-প্ৰধান
* অসম আৰক্ষীৰ সঞ্চালক-প্ৰধান

## চলচ্চিত্ৰ

ভাস্কৰ জ্যোতি মহন্তয়ে 'যুগদ্ৰষ্টা: দ্য ভিজনেৰী' নামৰ চুটি ছবিখন নিৰ্মাণ কৰিছিল। এই ছবিখনৰ তেওঁ পৰিচালক আৰু চিত্ৰনাট্যকাৰ আছিল। মুক্তিযুঁ‌জাৰু তথা সমাজ সংস্কাৰক পীতাম্বৰ দেৱগোস্বামীৰ জীৱনৰ আধাৰত নিৰ্মাণ কৰা চলচ্চিত্ৰখনে বহুতো ৰাষ্ট্ৰীয় তথা আন্তঃৰাষ্ট্ৰীয় চলচ্চিত্ৰ মহোৎসৱত প্ৰদৰ্শিত হোৱাৰ লগতে কেইবাটাও বঁটা লাভ কৰিছিল।

## তথ্য উৎস

শ্ৰেণী:অসমৰ ব্যক্তি
শ্ৰেণী:অসমৰ চলচ্চিত্ৰ পৰিচালক
শ্ৰেণী:অসমৰ আৰক্ষী বিষয়া
শ্ৰেণী:ভাৰতীয় আৰক্ষী সেৱাৰ বিষয়া
অসম বিদ্যুৎ নিয়ামক আয়োগ

**অসম বিদ্যুৎ নিয়ামক আয়োগ** () হৈছে অসম চৰকাৰৰ এটি নিয়ামক সংস্থা, যিয়ে অসমৰ বিদ্যুৎ শক্তিৰ উৎপাদন, সংবহন আৰু বিতৰণৰ লগত জড়িত কেতবোৰ নীতি প্ৰতিষ্ঠা, নিয়ন্ত্ৰণ আৰু পৰিচালনা কৰে। বিভিন্ন স্তৰত বিদ্যুতৰ পাইকাৰী আৰু খুচুৰা নিৰিখ ধাৰ্য কৰাটো সংস্থাটোৰ মূল কৰ্তব্য। *বিদ্যুৎ আইন, ২০০৩*ৰ অধিনিয়ম ৮৬ৰ অধীনত আয়োগে তেওঁলোকৰ দায়িত্বসমূহ পালন কৰি আহিছে। আয়োগে আন্তঃৰাজ্যিক বিদ্যুৎ সংবহনৰ প্ৰক্ৰিয়াটোকো গতিপ্ৰদান কৰে। প্ৰয়োজনীয় বিদ্যুৎ বিভৱ বা ভল্টেজত গ্ৰাহকসকলে যাতে অবিৰতভাৱে বিদ্যুৎ সেৱা লাভ কৰে, তাৰ বাবে আয়োগে এক নিশ্চিতি প্ৰদান কৰে। সুভাষ চন্দ্ৰ দাস বৰ্তমান আয়োগৰ অধ্যক্ষ।

## কৰ্তব্য আৰু দায়িত্ব
আয়োগৰ দুটামান গুৰুত্বপূৰ্ণ কৰ্তব্য আৰু দায়িত্ব হৈছে-
* ৰাজ্যৰ ভিতৰুৱা উৎপাদন, বিতৰণ, সংবহন আৰু বিদ্যুতৰ আৱৰ্তন বাবে পাইকাৰী আৰু খুচুৰা মূল্য নিৰ্ধাৰণ কৰা,
* বিদ্যুত ক্ৰয়ৰ নিয়ামক আৰু বিতৰণ অনুজ্ঞাপত্ৰ সংগ্ৰহকৰণ।
* আন্তঃৰাজ্যিক বিদ্যুৎ সংবহনৰ সুবিধা প্ৰদান কৰা,
* ৰাজ্যৰ ভিতৰত বিতৰণ, সংবহনৰ অনুজ্ঞাপত্ৰ বিচৰা ব্যক্তিবিশেষ আৰু বিদ্যুৎ ব্যৱসায়ীক অনুজ্ঞাপত্ৰ প্ৰদান কৰা,
* সহ-উৎপাদনৰ বাবে উদ্গনি জনোৱা,
* বিদ্যুৎ আইন ২০০৩ৰ অধিনিয়ম ৭৯ৰ অধীনত অনুচ্ছেদ(h)ৰ উপ-অনুচ্ছেদ (1)ৰ ৰাজ্যৰ সংগতি ৰাখি ৰাজ্যৰ বাবে গ্ৰীড কোড নিৰ্ধাৰণ কৰা,
* শক্তি উদ্যোগৰ প্ৰতিযোগিতা, সক্ষমতা আৰু বিত্তীয় গতিবিধিক প্ৰসাৰ কৰিবলৈ ৰাজ্য চৰকাৰক পৰামৰ্শ দিয়া,
* শক্তি উদ্যোগত বিনিয়োগৰ প্ৰসাৰ কৰিবলৈ ৰাজ্য চৰকাৰক পৰামৰ্শ দিয়া,
* ৰাজ্যৰ শক্তি উদ্যোগৰ পুনৰ্গঠনৰ বাবে ৰাজ্য চৰকাৰক পৰামৰ্শ দিয়া, ইত্যাদি

## লগতে চাওক
* অসম শক্তি বিতৰণ কোম্পানী লিমিটেড
* অসম বিদ্যুৎ সংবহন নিগম লিমিটেড
* অসম শক্তি উৎপাদন নিগম লিমিটেড

## বাহ্যিক সংযোগ
* অসম বিদ্যুৎ নিয়ামক আয়োগৰ ৱেবপৃষ্ঠা 
* কেন্দ্ৰীয় বিদ্যুৎ নিয়ামক আয়োগৰ ৱেবপৃষ্ঠা 

## তথ্যসংগ্ৰহ

শ্ৰেণী:অসমৰ চৰকাৰী সংস্থা
বতাহ শক্তি

বতাহ শক্তি বা বায়ু শক্তি () হৈছে বায়ু টাৰ্বাইনৰ যোগেৰে যান্ত্ৰিক শক্তি প্ৰদান কৰি বৈদ্যুতিক জেনেৰেটৰ ঘূৰাবলৈ কৰা বায়ুৰ ব্যৱহাৰ। বায়ু শক্তি হৈছে এক জনপ্ৰিয় বহনক্ষম, নৱীকৰণযোগ্য উৎস যি জীৱাশ্ম ইন্ধনৰো এক উৎকৃষ্ট বিকল্প৷ কাৰণ জীৱাশ্ম ইন্ধনত প্ৰদূষণ অধিক হয়৷

বতাহ শক্তি উৎপাদন-স্থলীত বহুকেইটা গাইগুটীয়া বায়ু টাৰ্বাইন থাকে৷ এই টাৰ্বাইনবোৰ বৈদ্যুতিক শক্তি সংবহন নেটৱৰ্কৰ লগত জড়িত হৈ থাকে৷ সমুদ্ৰতীৰৰ সমীপৰ বতাহ বা উপকূলৱৰ্তী বতাহ (Onshore Wind) হৈছে বৈদ্যুতিক শক্তিৰ এক সুলভ উৎস৷ বহু ক্ষেত্ৰত কয়লা আৰু গেছ উৎপাদনৰ তুলনাত এই শক্তি কম মূল্যৰ৷ আনহাতে উপকূলৰ পৰা দূৰত থকা বা Offshore wind হৈছে অধিক স্থিৰ আৰু শক্তিশালী৷ অৱশ্যে এনেধৰণৰ উৎপাদন-স্থলী গঢ়া আৰু তাৰ পৰিচালনা-ব্যয় তাৎপৰ্যপূৰ্ণভাৱে বেছি৷ উপকূলৱৰ্তী বতাহস্থলী সমূহে গ্ৰীডলৈ কিছু শক্তিৰ যোগান ধৰিব পাৰে৷ 

বতাহ শক্তি সকলো সময়তে উপলব্ধ নহয়৷ সেয়েহে চাহিদা অনুসাৰে ইয়াক যোগান ধৰিব নোৱাৰি৷ স্থানীয়ভাৱে, এই শক্তি পৰিবৰ্তনশীল, যি বছৰ-বছৰ ধৰি ধাৰাবাহিক শক্তিৰ যোগান ধৰে৷ কিন্তু কম সময়ৰ ক্ষেত্ৰত এই শক্তিৰ যথেষ্ট তাৰতম্য হয়। সেয়েহে, এক নিৰ্ভৰযোগ্য যোগানৰ বাবে ইয়াক আন শক্তি উৎসৰ সৈতে একেলগে ব্যৱহাৰ কৰা উচিত৷
## পৰিসংখ্যা
২০১৯ চনত প্ৰকাশিত হোৱা গোলকীয় বতাহ শক্তি প্ৰতিবেদন মতে, ২০১৯ চনত সমগ্ৰ বিশ্বজুৰি **৬০.৪ গিগাৱাট** বতাহ শক্তি সংস্থাপিত কৰা হৈছে৷ ২০১৮ চনতকৈ বতাহ শক্তিৰ সংস্থাপিত ক্ষমতা প্ৰায় ১৯ শতাংশ বাঢ়িছে৷ প্ৰতিবেদন মতে, বতাহ শক্তিৰ ইতিহাসত এই বছৰটোৱে দ্বিতীয় শ্ৰেষ্ঠ প্ৰদৰ্শন আগবঢ়ায়৷ বিশ্বত বতাহ শক্তিৰ ক্ষমতা হৈছেগৈ ৬৫১ গিগাৱাটতকৈও বেছি৷ ২০১৮ চনতকৈ দহ শতাংশ বেছি৷ চীন আৰু আমেৰিকা যুক্তৰাষ্ট্ৰই উপকূলৱৰ্তী বতাহ শক্তিৰ বজাৰখনত নিজৰ শীৰ্ষতম স্থান অক্ষুণ্ন ৰাখে৷ ২০১৯ চনত এই দুয়োখন ৰাষ্ট্ৰই মিলি ৬০% তকৈও অধিক নতুন শক্তি সংস্থাপিত কৰিলে৷ 
### ভাৰতৰ বতাহ শক্তি
বতাহ শক্তি উৎপাদনকাৰী দেশৰ তালিকাত ভাৰতবৰ্ষৰ স্থান চতুৰ্থ৷ ২০১৯ চনৰ ৩১ মাৰ্চলৈকে ভাৰতৰ সংস্থাপিত ক্ষমতা আছিল ৩৫.৬ গিগাৱাট৷ ২০১৭-১৮ বৰ্ষত ভাৰতে প্ৰায় ৫২.৬৬ বিলিয়ন ইউনিট শক্তি বতাহৰ পৰা উৎপাদন কৰে৷ ভাৰত চৰকাৰৰ *নব্য আৰু নবীকৰণযোগ্য শক্তি মন্ত্ৰণালয়*ৰ ৱেবছাইটত এই তথ্য প্ৰকাশিত হৈছে৷ বতাহ শক্তিৰ উৎপাদনৰ ক্ষেত্ৰখনত গুজৰাট আৰু তামিলনাডুৰ সম্ভাৱনা আৰু সামৰ্থ্য বাকীবোৰ ৰাজ্যৰ তুলনাত অধিক৷ 

ভাৰত প্ৰায় ৭,৬০০ কিলোমিটাৰজোৰা উপকূলীয় ৰেখাৰে আবৃত্ত আৰু এই ৰেখাই ভাৰতৰ তিনিটা দিশ স্পৰ্শ কৰি আছে৷ উপকূল-দূৰৱৰ্তী বতাহ শক্তি উৎপাদনৰ ক্ষেত্ৰতো ভাৰতৰ সম্ভাৱনা প্ৰচুৰ৷ এই বিশেষ দিশটো বিবেচনা কৰি ভাৰত চৰকাৰে ২০১৫ চনৰ ৬ অক্টোবৰত *National offshore wind energy policy* (ৰাষ্ট্ৰীয় উপকূল-দূৰৱৰ্তী বতাহ শক্তি নীতি) প্ৰকাশ কৰে৷ 

## তথ্যসংগ্ৰহ
শ্ৰেণী:বিদ্যুৎ
শ্ৰেণী:বিদ্যুৎ শক্তি
শ্ৰেণী:নবীকৰণযোগ্য শক্তি
ঔদ্যোগিক আৰু সাংগঠনিক মনোবিজ্ঞান

**ঔদ্যোগিক আৰু সাংগঠনিক মনোবিজ্ঞান** () হৈছে মনোবিজ্ঞানৰ ভিতৰত এক প্ৰয়োগ শৃঙ্খলা যি ঔদ্যোগিক, কৰ্ম আৰু সংস্থাগত ক্ষেত্ৰত মানুহৰ মনোভাৱ আৰু আচৰণ ব্যাখ্যা কৰে। ঔদ্যোগিক আৰু সাংগঠনিক মনোবিজ্ঞানীসকলে মনস্তাত্বিক তত্ত্ব আৰু নীতি প্ৰয়োগ কৰি এজন ব্যক্তিৰ কৰ্ম জীৱন আৰু ইয়াৰ পৰা হোৱা মানসিক স্বাস্থ্যৰ ওপৰত প্ৰভাৱ অধ্যয়ন কৰে।

উদ্যোগ আৰু সংগঠনমূলক মনোবিজ্ঞানীসকলক (IO Psychologists) বৈজ্ঞানিক-অনুশীলনৰ মডেলত প্ৰশিক্ষণ দিয়া হয়। তেওঁলোকে কাৰ্যক্ষেত্ৰ আৰু মানসিক স্থিতি সম্পৰ্কীয় সকলো দিশ অধ্যয়ন কৰে। উদাহৰণস্বৰূপে কাৰ্যক্ষমতা, কৰ্ম সন্তুষ্টি, বৃত্তিগত সুৰক্ষা আৰু স্বাস্থ্যৰ উপৰিও কৰ্মচাৰীসকলৰ সামগ্ৰিক স্বাস্থ্য কল্যাণৰ সফলতা আদিত তেওঁলোকে অৰিহনা যোগায়। তদুপৰি, কৰ্মচাৰীৰ আচৰণ আৰু মনোভাৱ, দলবদ্ধভাৱে সম্পাদিত কৰ্ম (teamwork), কৰ্মচাৰীৰ নিযুক্তি প্ৰক্ৰিয়া, প্ৰশিক্ষণ কাৰ্য্যসূচী, মতামত আৰু ব্যৱস্থাপনা প্ৰণালী যোগেৰে কেনেদৰে কৰ্মক্ষেত্ৰ উন্নত কৰিব লাগে তাৰ ওপৰত তেওঁলোকে অধ্যয়ন আৰু গৱেষণা কৰে।

২০১৪ চনত আমেৰিকা যুক্তৰাষ্ট্ৰৰ ব্যুৰ' অফ লেবাৰ পৰিসংখ্যাৰ অকুপেশ্বনেল আউটলুক হেণ্ডবুক (Occupational Outlook Handbook) অনুসৰি উদ্যোগ আৰু সংগঠনমূলক মনোবিজ্ঞানক পৰৱৰ্তী দশকত আটাইতকৈ দ্ৰুতগতিত বিকশিত হোৱা জীৱিকা। অনুমান কৰা হৈছে যে এই জীৱিকা ৫৩% বৃদ্ধি পাব আৰু গড় বছৰি দৰ্মহা হʼব ১,০৯,০৩০ আমেৰিকান ডলাৰ। ২০১৮ চনৰ পৰা এই চাকৰিৰ শীৰ্ষ পদত থকাসকলৰ (শীৰ্ষ ১০ শতাংশ পদবীধাৰি) বছৰি উপাৰ্জন হʼব ১,৯২,১৫০ আমেৰিকান ডলাৰ।

## ইতিহাস
ঔদ্যোগিক আৰু সাংগঠনিক মনোবিজ্ঞানৰ ঐতিহাসিক বিকাশ আমেৰিকা যুক্তৰাষ্ট্ৰ, অষ্ট্ৰেলিয়া, জাৰ্মানী, নেডাৰলেণ্ডছ আৰু ৰোমানিয়াৰ দৰে পূৱ ইউৰোপীয় দেশসমূহত সমান্তৰালভাৱে ঘটিছিল। যেতিয়া ৱিলহেম ৱোণ্ডে (Wilhelm Wundt) জাৰ্মানীৰ লেপজিগত ১৮৭৯ চনত প্ৰথম মনস্তাত্বিক পৰীক্ষামূলক মনোবিজ্ঞানৰ আৰম্ভণি কৰিছিল, সেই সময়ত (১৮৮০ৰ মাজভাগত) ৱোণ্ডে দুজন মনোবিজ্ঞানী, হুগ' মুনষ্টাৰবাৰ্গ (Hugo Münsterberg) আৰু জেমছ মেককিন কেট্টলক (James McKeen Cattell) প্ৰশিক্ষণ দিছিল, যিসকলে ঔদ্যোগিক আৰু সাংগঠনিক মনোবিজ্ঞানৰ উদ্ভাৱনাত গুৰুতৰ প্ৰভাৱ পেলাইছিল।

মানুহৰ কৰ্মক্ষমতাৰ পাৰ্থক্যবোৰ মানৱ "ত্ৰুটি" হিচাপে চোৱাৰ সলনি, জেমছ কেট্টলে ই এক ব্যক্তি-বিশেষ পাৰ্থক্য হিচাপে ব্যাখ্যা কৰে। ৱাল্টাৰ ডিল স্কট (Walter Dill Scott), যি কেট্টলৰ সমকালীন আছিল, যি সেই সময়ৰ (১৯১৯) আটাইতকৈ বিশিষ্ট ঔদ্যোগিক আৰু সাংগঠনিক মনোবিজ্ঞানী আছিল, তেওঁ, আৰু ৱালটাৰ ভেন ডাইক বিংহেম (Walter Van Dyke Bingham) যি কাৰ্নেগী ইনষ্টিটিউট অফ টেকন'লজীত (Carnegie Institute of Technology)-ত কাম কৰিছিল, দুয়োজনে একত্ৰিতভাৱে বিপনন আৰু বিক্ৰী কৰ্মী সকলৰ বাছনি আৰু প্ৰশিক্ষণৰ বাবে পদ্ধতি বিকশিত কৰিছিল।

## তথ্য সংগ্ৰহ

শ্ৰেণী:মনোবিজ্ঞান
তেজপুৰ একাডেমী উচ্চতৰ মাধ্যমিক বিদ্যালয়

**তেজপুৰ একাডেমী** হৈছে তেজপুৰ চহৰৰ এখন চৰকাৰী উচ্চতৰ মাধ্যমিক বিদ্যালয়। বিদ্যালয় খনৰ বৰ্তমান অৱস্থিতি কনকলতা অসামৰিক চিকিৎসা লয়ৰ পৰা হাতীপিল খানা সংযোগী পথৰ দাঁতি, ঈদগাঢ় খেল পথাৰৰ সমুখত। অসম ব্ৰিটিছ চৰকাৰৰ শিক্ষা সঞ্চালক কানিং হামৰ প্ৰতি অসন্তুষ্টি প্ৰকাশ কৰি, চৰকাৰী বিদ্যালয়ত নপঢ়াৰ সিদ্ধান্ত লৈ তেজপুৰৰ ৰাইজে ১৯৩০ চনত এই বিদ্যালয়খন প্ৰতিষ্ঠা কৰে। বৰ্তমান ই অসম চৰকাৰৰ মাধ্যমিক শিক্ষা পৰিষদৰ দ্বাৰা পৰিচালিত।

## পাঠ্যক্ৰম
বিদ্যালয়ত ষষ্ঠ শ্ৰেণীৰ পৰা দ্বাদশ শ্ৰেণীলৈ পাঠ্যক্ৰমৰ ব্যৱস্থা আছে। পাঠ্যক্ৰমৰ মাধ্যম অসমীয়া। পাঠ্যপুথিৰ শিক্ষাৰ লগতে বাৰ্ষিক খেল-ধেমালি আৰু অন্যান্য প্ৰতিযোগিতা আদিয়ো পাঠ্যক্ৰমৰ অন্তৰ্ভুক্ত। ষষ্ঠ শ্ৰেণীৰ পৰা দশম শ্ৰেণীলৈ বিদ্যালয়ৰ শৈক্ষিক বৰ্ষ জানুৱাৰী মাহৰ পৰা ডিচেম্বৰ মাহলৈ হোৱাৰ বিপৰীতে একাদশ আৰু দ্বাদশ শ্ৰেণীৰ শৈক্ষিক বৰ্ষ এপ্ৰিল মাহত আৰম্ভ হৈ মাৰ্চ মাহলৈকে চলে। বিদ্যালয়ৰ পাঠ্যক্ৰম অসম মাধ্যমিক শিক্ষা পৰিষদ আৰু অসম উচ্চতৰ মাধ্যমিক শিক্ষা সংসদৰ দ্বাৰা পৰিচালিত।

## পৰিকাঠামো

বিদ্যালয়খন চৰকাৰী ভৱনত প্ৰতিষ্ঠিত। ইয়াত নিৰ্দেশনামূলক উদ্দেশ্যৰ বাবে ৯টা কোঠা আছে। সকলো বোৰ কোঠাৰ অৱস্থা ভাল। ইয়াত অনা-শিক্ষামূলক কাৰ্যকলাপৰ বাবে আন দুটা কোঠা আছে। বিদ্যালয় প্ৰধানৰ বাবে এক পৃথক কোঠা আছে। বিদ্যালয়ৰ চাৰিওফালে পকা সীমাৰ বেৰ আছে। বিদ্যালয়ত বৈদ্যুতিক সংযোগ আছে। খোৱা পানীৰ উৎস হিচাপে টেপৰ পানীৰ সু-ব্যৱস্থা আছে আৰু ই কাৰ্যক্ষম। বিদ্যালয়ত ল'ৰাৰ বাবে এটা শৌচাগাৰ আছে আৰু ই কাৰ্যক্ষম। বিদ্যালয়ৰ নিজাকৈ কোনো খেলপথাৰ নাই, ওচৰৰ চৰকাৰী খেলপথাৰত বিদ্যালয় সপ্তাহৰ খেল-ধেমালি অনুষ্ঠিত কৰা হয়। বিদ্যালয়ত বিভিন্ন অনুষ্ঠান আদিৰ আয়োজনৰ সুবিধাৰ্থে ৰাজেন্দ্ৰ কুমাৰ বৰুৱা সোঁৱৰণী প্ৰেক্ষাগৃহ এটি নিৰ্মাণ কৰা হৈছে। বিদ্যালয়ত এটা লাইব্ৰেৰী আছে আৰু ইয়াৰ প্ৰায় ৯৫০খন কিতাপ আছে। দিব্যাঙ্গ শিশুৰ বাবে বিদ্যালয়ত বিশেষ সুবিধা নাই। বিদ্যালয়ত শিক্ষাদান আৰু অন্যান্য উদ্দেশ্যৰ বাবে দহটা কম্পিউটাৰ আছে আৰু এই সকলোবোৰ কাৰ্যক্ষম। বিদ্যালয়ত কম্পিউটাৰ শিক্ষণৰ বাবে সুকীয়া পৰীক্ষাগাৰ নাই। বিদ্যালয়খনত মধ্যাহ্ন ভোজন ৰান্ধিবলৈ সু ব্যৱস্থা আছে।

## তথ্যসূত্ৰ

শ্ৰেণী:অসমৰ বিদ্যালয়সমূহ
হস্তমৈথুন

**হস্তমৈথুন** হৈছে এক যৌন কাৰ্য, যি হয় ফ'ৰপ্লে বা প্ৰৱেশহীন যৌন সম্ভোগ হিচাপে কৰা হয়, য'ত যৌন আনন্দ, যৌন উত্তেজনাৰ বাবে উদ্দীপনা সৃষ্টি কৰিবলৈ এজন ব্যক্তিয়ে নিজে বা আন এজন ব্যক্তিৰ দ্বাৰা পুৰুষ লিঙ্গ বা অণ্ডকোষত হস্তচালিত ভাৱে উত্তেজনা সৃষ্টি কৰে। ইয়াৰ পৰিণতি ৰাগমোচন বা বীৰ্য্য স্খলন হ'ব পাৰে।

একোটা হস্তমৈথুন প্ৰক্ৰিয়া উভয় অংশগ্ৰহণকাৰীৰ বাবে যৌন উত্তেজক হ'ব পাৰে তথা ই একক ভাৱে নিজৰ শৰীৰৰ সৈতে সমাপন কৰা অন্তৰংগ যৌন কাৰ্য। কোনো ব্যক্তিয়ে তেওঁৰ পুৰুষ সঙ্গীৰ সৈতে হস্তমৈথুনত লিপ্ত হয় যাতে প্ৰৱেশহীন যৌন ক্ৰিয়াৰ পৰা বিৰত থাকিব পাৰি। সাধাৰণতে লিঙ্গ প্ৰৱেশ মূলক যৌন ক্ৰিয়াৰ দ্বাৰা হ'ব পৰা বিভিন্ন অসুবিধা সমূহ যেনে যৌন ৰোগৰ সংক্ৰমণ (এছটিআই), গৰ্ভধাৰণ ইত্যাদিৰ পৰা আঁতৰি থাকিবলৈ হস্তমৈথুন এক ফলপ্ৰসূ যৌন ক্ৰিয়া। কোনো কোনো লোকে নিজৰ কুমাৰীত্ব ৰক্ষাৰ বাবেও এই ধৰণৰ অপ্ৰৱেশমূলক যৌন কাৰ্যত লিপ্ত হয়।

ব্যৱসায় ভিত্তিত কিছুমান মাছাজ পাৰ্লাৰত নাৰী কৰ্মীৰ দ্বাৰা পুৰুষ গ্ৰহকক আৰাম তথা আনন্দ দিবৰ হেতু তেওঁলোকৰ যৌনাংগৰ মালিচ কৰি দিয়াৰ সেৱা আগবঢ়োৱা হয়। এই প্ৰক্ৰিয়া যৌন উত্তেজক হোৱা বাবে এটা সময়ত পুৰুষজনে বীৰ্যপাত কৰে, ইয়াক ইংৰাজী পৰিভাষাত "happy ending" বা সুখী সমাপ্তি বুলি কোৱা হয়। সাধাৰণতে এই কাৰ্যত পুৰুষ বা মহিলা উভয় কৰ্মী জড়িত হ'ব পাৰে। নিউইয়ৰ্ক চহৰৰ দৰে কিছুমান চহৰত এনে সুবিধা থকা পাৰ্লাৰ সমূহত এই সেৱাৰ বাবদ গ্ৰাহকে ৪০ ডলাৰ পৰ্যন্ত অতিৰিক্ত মূল্য পৰিশোধ কৰিব লাগে। অৱশ্যে এই কাৰ্যত পুৰুষ গ্ৰাহকৰ দ্বাৰা মহিলা কৰ্মীক স্পৰ্শ কৰিব নোৱাৰৰ নিয়ম বন্ধা থাকে।

## অভ্যাস
### সাধাৰণ
হস্তমৈথুনৰ মূল দিশটো হ’ল হাতেৰে ষ্ট্ৰ’ক কৰি, আঙুলিৰে ঘঁহি বা কোনো ধৰণৰ সংমিশ্ৰণেৰে লিংগটোক হাতেৰে উদ্দীপিত কৰা। এটা সাধাৰণ কৌশল হ'ল হাতখন (বা দুয়োখন হাত) খাদ, গ্লান্স আৰু ফ্ৰেনুলামত ওপৰলৈ আৰু তললৈ লৰচৰ কৰা। ক্ৰিয়াৰ গতি আৰু গতি ভিন্ন হ'ব পাৰে। ব্যক্তিগত লুব্ৰিকেণ্ট প্ৰায়ে ব্যৱহাৰ কৰা হয়।

আন কিছুমানে অণ্ডকোষ ঘঁহি, চুমা খাই, টানি বা আনকি হেঁচা মাৰি ধৰি অণ্ডকোষক উদ্দীপিত কৰিবলৈ হাত আৰু আঙুলি ব্যৱহাৰ কৰিব পাৰে।

## মালিচ পাৰ্লাৰত প্ৰাদুৰ্ভাৱ
কিছুমান মালিচ পাৰ্লাৰত, এজন মালিচকাৰীয়ে, মালিচৰ অংশ হিচাপেই হওক বা তাৰ পিছতেই হওক, তেওঁলোকৰ গ্ৰাহকৰ হস্তমৈথুন কৰিব পাৰে। এইটো কেতিয়াবা "সুখী অন্ত" শব্দৰে জনা যায়।

২০১১ চনৰ জানুৱাৰী মাহত টাইম আউট নিউয়ৰ্কৰ এক তদন্তত নিউয়ৰ্ক চহৰৰ বহু মালিচ পাৰ্লাৰে "চেনচুৱেল মালিচ"ৰ বিজ্ঞাপন দিয়া আৰু হেণ্ডজব (হস্তমৈথুন) প্ৰদান কৰা দেখা গৈছিল। পাৰ্লাৰবোৰে ৬০ ডলাৰৰ পৰা ১৬০ ডলাৰলৈকে লয়, যৌনকৰ্মীসকলৰ বাবে মালিচ আৰু মেনুৱেল "হেপি এণ্ডিং"ৰ বাবে অতিৰিক্ত টিপ (সাধাৰণতে ৪০ ডলাৰ) আছিল। পৰ্যালোচনা কৰা মালিচ পাৰ্লাৰসমূহৰ অধিকাংশই আছিল "ৰব এণ্ড টাগ জইণ্ট" য'ত হেণ্ডজবটোৱেই আছিল একমাত্ৰ যৌন সেৱা প্ৰদান কৰা, আৰু পুৰুষ ক্লায়েণ্টসকলে মহিলা শ্ৰমিকসকলক স্পৰ্শ নকৰাৰ কঠোৰ নীতি আছিল।

## বৰ্হি সংযোগ

* ৰাষ্ট্ৰীয় হস্তমৈথুন দিৱস

## তথ্যসূত্ৰ

শ্ৰেণী:মানৱ যৌনতা
ইউনাইটেড পিপলছ পাৰ্টি লিবাৰেল

**ইউনাইটেড পিপলছ পাৰ্টি লিবাৰেল** () চমুকৈ **ইউপিপিএল** ভাৰতৰ অসম ৰাজ্যৰ এটা স্বীকৃতিপ্ৰাপ্ত আঞ্চলিক ৰাজনৈতিক দল। দলটো বিশেষকৈ অসমৰ বড়োলেণ্ড অঞ্চলত সক্ৰিয়। ২০১৫ চনৰ ৫ আগষ্ট তাৰিখে দলটি গঠন কৰা হৈছিল। উৰ্খাউ গৌড়া ব্ৰহ্ম ইয়াৰ প্ৰতিষ্ঠাপক সভাপতি আছিল। দলটিৰ মুখ্য কাৰ্যালয় কোকৰাঝাৰ জিলাৰ মৱিদাৰ খ'ৰ'ত (হাতীমাতা) অৱস্থিত। ২০১৫ চনৰ বড়োলেণ্ড ক্ষেত্ৰীয় পৰিষদৰ পৰিষদীয় নিৰ্বাচনত ইউপিপিলয়ে প্ৰথমবাৰৰ বাবে নিৰ্বাচনত অংশগ্ৰহণ কৰিছিল যদিও এটা সমষ্টিতো জয়ী হব পৰা নাছিল। ২০২০ চনৰ পৰিষদীয় নিৰ্বাচনত ইউপিপিএলয়ে ১২খন আসনত জয়ী হয়। ১০খন আসনত জয়ী ভাৰতীয় জনতা পাৰ্টি আৰু ১খন আসনত জয়ী গণ সুৰক্ষা পাৰ্টিৰ সহযোগত ইউপিপিএলে পৰিষদ দখল কৰে আৰু ইউপিপিএলৰ বৰ্তমান সভাপতি প্ৰমোদ বড়োয়ে বড়োলেণ্ড ক্ষেত্ৰীয় পৰিষদৰ মুখ্য কাৰ্যবাহী সদস্য পদত অধিষ্ঠিত হয়।

## ইতিহাস
ইউপিপিএল ২০১৫ চনৰ ৫ অক্টোবৰ তাৰিখে গঠন কৰা হৈছিল। পূৰ্বতে পিপলছ কৰ্ডিনেশ্বন ফৰ ডেমক্ৰেটিক ৰাইট (পিচিডিআৰ) আছিল। জাতি, ধৰ্ম বৰ্ণ নিৰ্বিশেষে জনকল্যাণৰ বাবে কাম কৰাৰ উদ্দেশ্যৰে দলটো গঠন কৰা হৈছিল। বড়ো সাহিত্যিক আৰু সাংসদ উৰ্খাউ গৌড়া ব্ৰহ্ম ইয়াৰ প্ৰতিষ্ঠাপক সভাপতি আছিল। 

## চিহ্ন

ইউপিপিএলৰ পতাকা তিনিবৰণীয়া। ইয়াৰ ওপৰত হালধীয়া, মাজত বগা আৰু তলত সেউজীয়া। পাৰ্টিৰ চিহ্নটো ট্ৰেক্টৰ আৰু ই বগা অংশৰ মাজত অৱস্থিত। 

## তথ্য উৎস

শ্ৰেণী:অসমৰ ৰাজনৈতিক দল
চাবজাং

**চাবজাং নৃত্য** হৈছে উত্তৰ কাছাৰ পাহাৰ অঞ্চলত বসবাস কৰা জয়ন্তীয়াসকলে পালন কৰা বিভিন্ন কৃষিভিত্তিক উৎসৱৰ সৈতে জড়িত এটি উল্লেখযোগ্য নৃত্য। এই নৃত্যত গাভৰুসকলে মুগাৰ মেখেলা আৰু আঁঠু পৰ্যন্ত বিস্তৃত দীঘল বগা চোলা পিন্ধি মূৰটো ঢকাকৈ একোখন বগা কাপোৰ মাৰি লয়। তেওঁলোকৰ ডিঙিত একোডাল ডাঙৰ মণি-মালা থাকে। প্ৰত্যেকজনী গাভৰুৱে নৃত্যৰ লগতে দুয়োহাতেৰে একোখন বাঁহৰ ডলা লৈ ধান বা শস্য জাৰাৰ আংগিক অভিনয় প্ৰদৰ্শন কৰে। তেওঁলোকে গীত গায় আৰু গীতৰ লগে লগে নাচৰ ভংগীও প্ৰদৰ্শন কৰে। এই নৃত্যত কেৱল ঢোল বাদ্যযন্ত্ৰহে সংগত কৰা হয়। নৃত্য বৃত্তাকাৰে প্ৰদৰ্শন কৰা হয়। 

## প্ৰসংগ পুথি




শ্ৰেণী:নৃত্য
গুৱাহাটী মহাবিদ্যালয়

**গুৱাহাটী মহাবিদ্যালয়** () অসমৰ গুৱাহাটীৰ বামুণীমৈদামত অৱস্থিত এখন মহাবিদ্যালয়। ১৯৬৪ চনত মহাবিদ্যালয়খন স্থাপন কৰা হৈছিল। গুৱাহাটী মহাবিদ্যালয় গুৱাহাটী বিশ্ববিদ্যালয়ৰ অন্তৰ্ভুক্ত।

## ইতিহাস
গুৱাহাটী মহাবিদ্যালয় ১৯৬৪ চনত স্থাপন কৰা হৈছিল। প্ৰথমে ইয়াৰ কোনো স্থায়ী ভৱন নাছিল। গুৱাহাটী চহৰৰ বামুণীমৈদামত স্থানত মাত্ৰ ৭৫ গৰাকী শিক্ষাৰ্থীৰ সৈতে মোহাৰিছ প্ৰশিক্ষণ প্ৰতিষ্ঠানৰ প্ৰাংগনত অস্থায়ী ভাবে শ্ৰেণীসমূহ অনুষ্ঠিত কৰা হৈছিল। পিছলৈ ইয়াক বৰ্তমান স্থানলৈ স্থানান্তৰ কৰা হয়। ২০১৫ চনত মহাবিদ্যালয়খনে ৰাষ্ট্ৰীয় মূল্যাংকন আৰু প্ৰত্যাপন পৰিষদৰ মুল্যাংকনত "বি" শ্ৰেণীৰ মহাবিদ্যালয় ৰূপে স্বীকৃতি লাভ কৰে। 

## পাঠ্যক্ৰম
মহাবিদ্যালয় খনে কলা আৰু বিজ্ঞান বিভাগত উচ্চতৰ মাধ্যমিক আৰু স্নাতক পৰ্যায়ৰ পাঠ্যক্ৰমৰ শিক্ষা প্ৰদান কৰে। ইয়াৰ উপৰিও মহাবিদ্যালয় খনত আন কিছুমান বৃত্তিমুখী পাঠ্যক্ৰমৰো ব্যৱস্থা আছে। বৰ্তমান মহাবিদ্যালয়খনত তলত দিয়া পাঠ্যক্ৰমসমূহৰ শিক্ষা প্ৰদান কৰা হয়:
* উচ্চতৰ মাধ্যমিক (কলা, বাণিজ্য আৰু বিজ্ঞান)
* স্নাতক (কলা, বাণিজ্য আৰু বিজ্ঞান)
* অলংকাৰিক মীনপালন আৰু একুৰিয়াম ব্যৱস্থাপনাৰ প্ৰমাণপত্ৰ পাঠ্যক্ৰম
*খুচুৰা আৰু বিক্ৰী ব্যৱস্থাপনা
*কথিত আৰু যোগাযোগমূলক ইংৰাজীত প্ৰমাণপত্ৰ পাঠ্যক্ৰম

## বিভাগ
### কলা
# অসমীয়া
# ইংৰাজী
# শিক্ষা
# অৰ্থনীতি বিজ্ঞান
# ভূগোল
# ইতিহাস
# ৰাজনীতি বিজ্ঞান
### বিজ্ঞান
# উদ্ভিদ বিজ্ঞান
# ৰসায়ন বিজ্ঞান
# ভূগোল
# গণিত
# পদাৰ্থ বিজ্ঞান
# প্ৰাণীবিজ্ঞান
### বাণিজ্য
# বাণিজ্য

## তথ্য উৎস

শ্ৰেণী:গুৱাহাটী বিশ্ববিদ্যালয়ৰ অধীনস্থ মহাবিদ্যালয়সমূহ
শ্ৰেণী:অসমৰ মহাবিদ্যালয়সমূহ
শ্ৰেণী:কামৰূপ মহানগৰ জিলা
শ্ৰেণী:গুৱাহাটী
বড়োলেণ্ড ক্ষেত্ৰীয় পৰিষদৰ মুখ্য কাৰ্যবাহী সদস্য

**বড়োলেণ্ড ক্ষেত্ৰীয় পৰিষদৰ মুখ্য কাৰ্যবাহী সদস্য** অসমৰ বড়োলেণ্ড অঞ্চলৰ স্বায়ত্বশাসিত পৰিষদৰ মুৰব্বী। বড়োলেণ্ড ক্ষেত্ৰীয় পৰিষদ অসমৰ এক স্বায়ত্বশাসিত অঞ্চলৰ পৰিষদ। অসমৰ বড়োলেণ্ড অঞ্চলত শাসন কাৰ্য সম্পাদন কৰিবলৈ এই পৰিষদৰ গঠন কৰা হয়। ২০০৩ চনৰ ১০ ফেব্ৰুৱাৰী তাৰিখে ভাৰতৰ সংবিধানৰ ষষ্ঠ অনুসৰি এই পৰিষদ স্থাপন কৰা হয় আৰু ইয়াৰ মুৰব্বী মুখ্য কাৰ্যবাহী বিষয়া পদ সৃষ্টি কৰা হয়। বড়োলেণ্ড ক্ষেত্ৰীয় পৰিষদৰ বৰ্তমান মুখ্য কাৰ্যবাহী সদস্য হৈছে প্ৰমোদ বড়ো। ২০২০ চনৰ ১৫ ডিচেম্বৰ তাৰিখে তেওঁ এই পদত অধিষ্ঠিত হয়।

## ইতিহাস
ভূটান আৰু অৰুণাচল প্ৰদেশৰ পাদদেশত ব্ৰহ্মপুত্ৰ নদীৰ উত্তৰ পাৰৰ অসমৰ চাৰিখন জিলাক লৈ বড়োলেণ্ড সৃষ্টি হৈছে। এই জিলা কেইখন হৈছে ক্ৰমে কোকৰাঝাৰ জিলা, বাক্সা জিলা, ওদালগুৰি জিলা আৰু চিৰাং জিলা। বড়ো আন্দোলনৰ ফলশ্ৰুতিত ২০০৩ চনত হোৱা বড়ো চুক্তিৰ ফলাফল হিচাপে বড়োলেণ্ড গঠন কৰা হৈছিল। এই অঞ্চলটোৰ পৰিচালনা বড়োলেণ্ড ক্ষেত্ৰীয় পৰিষদ নামৰ এক নিৰ্বাচিত পৰিষদে কৰে আৰু এই পৰিষদৰ মুৰব্বী হৈছে মুখ্য কাৰ্যবাহী সদস্য। বড়োলেণ্ড ক্ষেত্ৰীয় পৰিষদৰ প্ৰথম মুখ্য কাৰ্যবাহী সদস্য হৈছে হাগ্ৰামা মহিলাৰী। তেওঁ ২০০৩ চনৰ ৮ এপ্ৰিলৰ পৰা ২০২০ চনৰ ২৭ এপিললৈকে তেওঁ এই পদত অধিষ্ঠিত আছিল।

ক'ভিড-১৯ বৈশ্বিক মহামাৰীৰ পৰিপ্ৰেক্ষিতত ২০২০ চনৰ ৪ এপ্ৰিল তাৰিখে নিৰ্ধাৰিত পৰিষদীয় নিৰ্বাচন ২০২০ চনৰ ডিচেম্বৰ মাহলৈ পিছুৱাই দিব লগীয়া হৈছিল। ২০২০ চনৰ ২৭ এপ্ৰিলৰ পৰা ২০২০ চনৰ ১৫ ডিচেম্বৰলৈকে ইয়াত অসমৰ ৰাজ্যপালৰ শাসন বলৱত আছিল।

## নিৰ্বাচন
বড়োলেণ্ড ক্ষেত্ৰীয় পৰিষদৰ মুঠ সদস্যৰ সংখ্যা ৪৬ জন। ইয়াৰে ৪০ গৰাকী সদস্য বড়োলেণ্ডৰ ৪০টা সমষ্টিৰ পৰা পৰিষদীয় নিৰ্বাচনৰ যোগেৰে নিৰ্বাচিত হয়। বাকী ৬ গৰাকী সদস্য অসমৰ ৰাজ্যপালে বিভিন্ন জাতি-জনগোষ্ঠীৰ পৰা মনোনীত কৰে। নিৰ্বাচিত সদস্যৰ আধাতকৈ এখন আসন অৰ্থাৎ ন্যূনতম ২১খন আসন লাভ কৰা দলে পৰিষদ দখল কৰে। কোনো দলেও সংখ্যাগৰিষ্ঠ সংখ্যক আসন লাভ কৰিলে দুই বা ততোধিক দল লগ লাগি পৰিষদ গঠন কৰে। তাৰপিছত পৰিষদ গঠন কৰা দলে নিৰ্বাচিত সদস্য সমূহৰ মাজৰ পৰা এগৰাকী মুখ্য কাৰ্যবাহী সদস্য নিৰ্বাচন কৰে।

## মুখ্য কাৰ্যবাহী সদস্যসমূহৰ তালিকা

## তথ্য উৎস

শ্ৰেণী:বড়োলেণ্ড
শ্ৰেণী:অসম চৰকাৰ
শ্ৰেণী:অসমৰ ৰাজনীতি
শ্ৰেণী:অসম সম্পৰ্কীয় তালিকা
বিদেশত আপোন মানুহ

**বিদেশত আপোন মানুহ** হৈছে ২০০১ চনৰ পৰা ২০০৮ চনলৈ গুৱাহাটী দূৰদৰ্শন কেন্দ্ৰযোগে প্ৰচাৰিত এখন ভ্ৰমণ বিষয়ক ধাৰাবাহিক। ধাৰাবাহিকখনত উপস্থাপিকা ববিতা শৰ্মাই বিভিন্ন দেশলৈ ভ্ৰমণ কৰি বিদেশত থকা অসমীয়া লোকসকলৰ সাক্ষাৎকাৰ গ্ৰহণ কৰিছিল। তেওঁলোকৰ জীৱনধাৰা, বিদেশী ভূমিত কৰা সংগ্ৰাম আৰু সফলতা, লগতে দ্বিতীয় প্ৰজন্মৰ অসমীয়াৰ জন্মভূমি আৰু অসমৰ প্ৰতি অনুভূতি আদি ধাৰাবাহিকখনত দাঙি ধৰা হৈছিল। ধাৰাবাহিকখনৰ আৰম্ভণি হয় ২০০১ চনৰ ৪ নৱেম্বৰত কানাডাৰ টৰণ্টোত অনুষ্ঠিত অসম সন্মিলনৰ পৰা। ধাৰাবাহিকখনৰ চিত্ৰগ্ৰহণ কানাডা, আমেৰিকা যুক্তৰাষ্ট্ৰ, যুক্তৰাজ্য, ফ্ৰান্স, নেদাৰলেণ্ড, নৰৱে, জাৰ্মানী, নিউজিলেণ্ড, অষ্ট্ৰেলিয়া, ছিংগাপুৰ, থাইলেণ্ড, সংযুক্ত আৰৱ আমিৰাত আদিত কৰা হৈছিল।

## নিৰ্মাণ
এক সাক্ষাৎকাৰত প্ৰযোজক চিন্ময় শৰ্মাই প্ৰকাশ কৰে যে লণ্ডনত চিত্ৰগ্ৰহণ কৰা ভূপেন হাজৰিকাৰ এক সাক্ষাৎকাৰ পাছত তেওঁৰ মনত বিদেশত আপোন মানুহৰ বীজ সূচনা হয়।
ধাৰাবাহিকখনৰ পৰিচালনা আৰু সম্পাদনা কৰিছিল মানস অধিকাৰীয়ে, প্ৰযোজনা কৰিছিল চিন্ময় শৰ্মা আৰু ববিতা শৰ্মাই, চিত্ৰনাট্য আৰু শীৰ্ষক গীতটোৰ কথা লিখিছিল জিমণি চৌধুৰীয়ে। চাজুৱে কণ্ঠদান কৰা শীৰ্ষক গীতটোৱে দৰ্শকৰ সমাদৰ লাভ কৰিবৰ সক্ষম হৈছিল।

## সম্প্ৰচাৰ
দেওবাৰে সন্ধিয়া ৭:৩০ বজাত প্ৰচাৰিত এই আধাঘণ্টীয়া ধাৰাবাহিকখনৰ ২৩০টা খণ্ড সম্প্ৰচাৰ হৈছিল। গুৱাহাটী দূৰদৰ্শন কেন্দ্ৰত দীৰ্ঘদিন ধৰি সম্প্ৰচাৰিত ধাৰাবাহিকসমূহৰ ভিতৰত এখন হৈছে বিদেশত আপোন মানুহ। ২০১৬ চনত ৰেঙণি চেনেলযোগে ধাৰাবাহিকখনৰ পুনঃসম্প্ৰচাৰ কৰা হয়।

## তথ্য সংগ্ৰহ

## বাহ্যিক সংযোগ
* ইউটিউবত বিদেশত আপোন মানুহৰ চেনেল

শ্ৰেণী:অসমীয়া ভাষাৰ দূৰদৰ্শন ধাৰাবাহিক
অসম ৰাজপত্ৰ

**অসম ৰাজপত্ৰ** () অসম চৰকাৰৰ চৰকাৰী ৰাজপত্ৰ। অসমৰ চৰকাৰৰ অধীনৰ মুদ্ৰণ আৰু লেখন সামগ্ৰী সঞ্চালকালয়ে সাপ্তাহিক ভাবে অসমৰ ৰাজপত্ৰ প্ৰকাশ কৰে। অসমৰ চৰকাৰী ৰাজপত্ৰ হিচাপে ইয়াত চৰকাৰী আইন, জাননী, নিযুক্তি, পদোন্নতি আদি সম্পৰ্কে ঘোষণা আদি প্ৰকাশ কৰা আনুষ্ঠানিক পত্ৰিকা। পত্ৰিকাখন প্ৰতি সপ্তাহৰ বুধবাৰে অসম চৰকাৰ প্ৰেছত মুদ্ৰণ কৰা হয়। মুদ্ৰণ আৰু লেখন সামগ্ৰীৰ সঞ্চালকালয় অসম ৰজপত্ৰৰ মুদ্ৰণ আৰু প্ৰকাশনৰ কাৰণে দায়বদ্ধ। ই চৰকাৰী নীতি আৰু নিৰ্ণয়সমূহৰ নিৰ্ভুল আৰু সঠিক সমল।

১৮৭৪ বৰ্ষত প্ৰথম চৰকাৰী অসম ৰাজপত্ৰ প্ৰকাশ হৈছিল। চেৰাপুঞ্জীৰ খ্ৰীষ্টান মিছনেৰীৰ ছপাশালত ৰাজপত্ৰৰ প্ৰথমৰ পৰা নৱম সংখ্যালৈ প্ৰকাশ হৈছিল। অসম ৰাজপত্ৰৰ দশম সংখ্যক ১৮৭৪ বৰ্ষৰ ২৩ মেত শ্বিলঙৰ অসম সচিবালয় ছপাশালত মুদ্ৰিত কৰা হৈছিল। ভাৰতে স্বাধীনতা লাভ কৰাৰ পিছত ১৯৫৪ চনত অসমৰ ৰাজপত্ৰৰ পুনৰপ্ৰকাশ হয়।

## ইতিহাস
১৮৭৪ চনৰ আগষ্ট মাহত শ্বিলঙৰ "বেটেন হিল"ত অসম চৰকাৰ প্ৰিণ্টিং প্ৰেছ স্থাপন কৰা হৈছিল। আৰম্ভণিতে প্ৰেছটো "অসম সচিবালয় প্ৰেছ" বুলি জনা গৈছিল। ১৮৯২ চনত ইয়াক "অসম সচিবালয় মুদ্ৰণ বিভাগ" লৈ সলনি কৰা হৈছিল। পুনৰ ১৯২১ চনত ইয়াৰ নাম "অসম চৰকাৰ প্ৰেছ" লৈ সলনি কৰা হয় আৰু এই নাম এতিয়াও বৰ্তি আছে।

১৯৫৪ চনত অসম চৰকাৰে গুৱাহাটী উচ্চ ন্যায়ালয়ৰ মুদ্ৰণৰ কাম কৰিবলৈ গুৱাহাটীত অসম চৰকাৰ প্ৰেছৰ এটা শাখা প্ৰেছ আৰম্ভ কৰাৰ কেবিনেট সিদ্ধান্ত লৈছিল। ১৯৫৪ চনৰ ১৪ নৱেম্বৰত কেবিনেট সিদ্ধান্ত অনুসৰি গুৱাহাটী কাৰাগাৰৰ চৌহদত অসম চৰকাৰ প্ৰেছৰ এটা শাখা স্থাপন কৰা হৈছিল। দুবছৰৰ পিছত প্ৰেছটো গুৱাহাটী চহৰৰ ৰিহাবাৰীৰ এখন ভাড়াঘৰলৈ স্থানান্তৰ কৰা হৈছিল। সেই বছৰত বিভাগটোত লিখন সামগ্ৰী শাখা অন্তৰ্ভুক্ত কৰা হৈছিল।

মুদ্ৰণ আৰু লিখন সামগ্ৰী সঞ্চালকালয়ৰ বৰ্তমানৰ ভৱনটো ১৯৬১ চনত বামুণিমৈদামত সম্পূৰ্ণ হৈছিল আৰু ১৯৬১ চনৰ ১৬ নৱেম্বৰত সেই সময়ৰ অসম মানৱ মন্ত্ৰী ৰূপনাথ ব্ৰহ্ময়ে ইয়াক উদ্বোধন কৰিছিল। মুদ্ৰণ প্ৰযুক্তিৰ স্নাতক ৰানা প্ৰতাপ বৰুৱা ইয়াৰ প্ৰথম সঞ্চালক আছিল।

## প্ৰকাশন
* প্ৰত্যেক বুধবাৰে সাপ্তাহিক মুখ্য ৰাজপত্ৰ (খণ্ড-১, খণ্ড-২ ক, খণ্ড-২ খ, খণ্ড-৯, এ.ডি.চি., অধীক্ষক আদি)
* বিশিষ্ট ৰাজপত্ৰ (জৰুৰী, অৰ্ধ জৰুৰী, অতি জৰুৰী)
* বিশিষ্ট ৰাজপত্ৰ (আৰ.এল.এ.)

## ছপাশালাসমূহ
* অসম চৰকাৰী শাখা ছপাশালা, দিছপুৰ
* অসম চৰকাৰী শাখা ছপাশালা, যোৰহাট
* অসম চৰকাৰী শাখা ছপাশালা, লখিমপুৰ (নিৰ্মিয়মান অৱস্থাত)

## মন্ত্ৰী
মুদ্ৰণ আৰু লিখন সামগ্ৰী সঞ্চালকালয় অসমৰ মুদ্ৰণ আৰু লিখন সামগ্ৰী বিভাগৰ অধীনত। অসমৰ মুখ্যমন্ত্ৰী সৰ্বানন্দ সোণোৱাল মুদ্ৰণ আৰু লিখন সামগ্ৰী বিভাগৰ মন্ত্ৰী।

## তথ্য উৎস

শ্ৰেণী:নথিপত্ৰ
শ্ৰেণী:অসম চৰকাৰ
শ্ৰেণী:অসমৰ প্ৰচাৰ মাধ্যম
সাপেখাতী মহাবিদ্যালয়

**সাপেখাতী মহাবিদ্যালয়** () ১৯৮৮ চনত স্থাপন কৰা অসমৰ চৰাইদেউ জিলাৰ সাপেখাতীত অৱস্থিত এক মুখ্য আৰু সাধাৰণ ডিগ্ৰী কলেজ। এই মহাবিদ্যালয়খন ডিব্ৰুগড় বিশ্ববিদ্যালয়ৰ অন্তৰ্ভুক্ত।

## বিভাগ
### কলা
*অসমীয়া
*ইংৰাজী
*বুৰঞ্জী
*শিক্ষা
*অৰ্থনীতি
*দৰ্শন
*ৰাজনীতি বিজ্ঞান
*সমাজ তত্ত্ব

## তথ্যসূত্ৰ

## বাহ্যিক সংযোগ
* 

শ্ৰেণী:অসমৰ মহাবিদ্যালয়সমূহ
জেংৰাইমুখ মহাবিদ্যালয়

**জেংৰাইমুখ মহাবিদ্যালয়** () কলা আৰু বিজ্ঞান শাখাৰ ছাত্ৰ ছাত্ৰীৰ বাবে উচ্চ শিক্ষাৰ এক কেন্দ্ৰস্থল। এই মহাবিদ্যালয়খন বিশ্বৰ সৰ্ববৃহৎ নদী দ্বীপ মাজুলীত অৱস্থিত।

## ইতিহাস

মূলতঃ মিছিং আৰু দেউৰী জনজাতি বাস কৰা অসমৰ মাজুলী জিলাৰ জেংৰাইমুখ আছিল শিক্ষা আৰু অৰ্থনৈতিকভাৱে পিছপৰা অঞ্চল। প্ৰাকৃতিক সীমাৰ লগতে পৰিবহণ আৰু যোগাযোগৰ ব্যৱধানৰ বাবে এই স্থানৰ লোকসকলে তেওঁলোকৰ সন্তানক উচ্চ শিক্ষাৰ বাবে প্ৰেৰণ কৰিব নোৱাৰিছিল। স্থানীয় কিছুমান অগ্ৰণী ব্যক্তিৰ প্ৰচেষ্টাত ১৯৭৩ চনত জেংৰাইমুখ মহাবিদ্যালয়খন বিশ্ববিদ্যালয়ৰ পৰা অনুমতি লাভ কৰে। প্ৰতিষ্ঠানটো বিশ্বৰ সৰ্ববৃহৎ নদী দ্বীপৰ শিক্ষাৰ এক প্ৰতীক হৈ পৰিছিল। শ্ৰীইন্দ্ৰেশ্বৰ পেগুৱে প্ৰথম অধ্যক্ষ হিচাপে মহাবিদ্যালয়খনত কাৰ্যনিৰ্বাহ কৰে।

## শাখা আৰু বিষয়সমূহ

### কলা শাখা
* অৰ্থনীতি
* ইংৰাজী
* ইতিহাস
* ৰাজনীতি বিজ্ঞান
* সমাজবিজ্ঞান

### বিজ্ঞান শাখা
* উদ্ভিদবিজ্ঞান
* ৰসায়ন বিজ্ঞান
* গণিত
* পদাৰ্থ বিজ্ঞান
* প্ৰাণী বিজ্ঞান

## তথ্যসূত্ৰ

## বাহ্যিক সংযোগ
* 

শ্ৰেণী:অসমৰ মহাবিদ্যালয়সমূহ
কলি আই থান

**শ্ৰী শ্ৰী কলি আই থান** () ডিব্ৰুগড় জিলাৰ ৰাজভেটা পঞ্চায়তৰ অন্তৰ্গত চেঙামাৰী হাবি গাঁৱত অৱস্থিত এখন ঐতিহাসিক থান। এই থান ডিবৰু সত্ৰৰ সত্ৰাধিকাৰৰ দুহিতা কলি আইৰ প্ৰতি উছৰ্গিত। দিহিং সত্ৰৰ কোনো পুৰুষ উত্তৰাধিকাৰী নথকাত কলি আইয়ে ইয়াৰ দায়িত্বভাৰ গ্ৰহণ কৰিছিল। ইয়াত কোনো মন্দিৰ বা মূৰ্তিৰ উপাসনা কৰা নহয়।

## ইতিহাস আৰু কিংবদন্তি
আহোম স্বৰ্গদেউ ৰুদ্ৰসিংহৰ ৰাজত্বকালত ডিব্ৰুগড় জিলাৰ বগীবিলৰ ব্ৰহ্মপুত্ৰ নদৰ পাৰত বুদবাৰী মহন্ত বিজয়া নন্দয়ে কলীয়া মহন্ত গোঁসাই থানখন স্থাপন কৰিছিল। টাই-আহোম বুৰঞ্জী মতে স্বৰ্গদেউ গৌৰীনাথ সিংহৰ ৰাজত্বকালত ১৭৮৭ খ্ৰীষ্টাব্দত ডিবৰুমুখৰ অমৰা তলিত আহোম আৰু মটকৰ মাজত এখন ৰণ হৈছিল। এই ৰক্তাক্ত ৰণত মটকসকল জয়ী হৈ বুদবাৰী মহন্ত কলীয়া গোঁসাই সত্ৰলৈ আহিছিল। মটকসকলে ইয়াত থকা সকলো ব্যক্তি আৰু সত্ৰৰ গোঁসাই-মহন্তক হত্যা কৰিছিল আৰু বিদ্ৰোহৰ সময়ত সত্ৰখনো ভাঙিছিল। 

স্বৰ্গদেউ কমলেশ্বৰ সিংহ ৰাজত্বকালত ৰাজ্যলৈ শান্তি ঘূৰি অহাত উক্ত সত্ৰখন উত্তৰাধিকাৰী সত্ৰাধিকাৰ সুদৰ্শনে পুনৰ প্ৰতিষ্ঠা কৰে। তেওঁৰ কৃষ্ণা দেৱী নামৰ এগৰাকী কন্যা সন্তান আছিল। জনবিশ্বাস মতে কৃষ্ণাদেৱী দেখাত কৃষ্ণ বৰ্ণৰ আছিল। ডিব্ৰু নদীৰ পাৰত অৱস্থিত হোৱাৰ সত্ৰখনক ডিবৰু সত্ৰ বুলিও জনা গৈছিল। সত্ৰাধিকাৰ সুদৰ্শনৰ মৃত্যুৰ পিছত কোনো পুৰুষ উত্তৰাধিকাৰী নথকাত কৃষ্ণা দেৱীয়ে সত্ৰৰ গুৰুদায়িত্ব গ্ৰহণ কৰিছিল। তেওঁ নদীকাষৰীয়া মিচিং জনগোষ্ঠীৰ ভকত সকলৰ মাজত কলি আই বুলি জনাজাত হৈছিল। জনশ্ৰুতি মতে তেওঁক বিয়া কৰাব বিচৰা ডেকা জনে 'কলি' বুলি ইতিকিং কৰাত তেওঁ ৰাতিৰ ভিতৰতে অন্তৰ্ধান হৈছিল। তেওঁ ভূগৰ্ভত অন্তৰ্ধান হল বুলি বিশ্বাস কৰা হয়। তেতিয়াৰ পৰা ইয়াৰ নাম কলি আই থান হ'ল। 

অতীজৰ কলীয়া মহন্ত থান সত্ৰ বা কলি আই থান কালক্ৰমত ব্ৰহ্মপুত্ৰত জাহ গ'ল। আজিৰ পৰা প্ৰায় ১০০ বছৰ পূৰ্বে কলি আই থানখন বৰ্তমান স্থানলৈ স্থানান্তৰ কৰা হৈছিল। ব্ৰিটিছৰ শাসন কালত বগীবিল ঘাটৰ পৰা ডিব্ৰুগড় চহৰলৈ ৰে'ল চলিছিল। এই ৰে'লখন প্ৰায়ে কলি আইৰ থানৰ বৰ্তমান স্থানত বিকল গৈছিল। পিছলৈ ৰেলকৃতপক্ষয়ে স্থানীয় লোকৰ পৰা গম পালে যে সেই ঠাই কলি আইৰ বাসস্থান হোৱাৰ বাবে ৰেল চলাচলত ব্যাঘাত জন্মিছিল। ৰে'ল কৃতপক্ষয়ে এই কথা জানি বৰ্তমান স্থানত এখন থান প্ৰতিষ্ঠা কৰিছিল। 

## পৰ্যটন
কলি আই থান হিন্দু ধৰ্মাৱলম্বী লোকসকলৰ পৱিত্ৰ উপাসনাস্থল। ইয়ালৈ দৈনন্দিন বহু ভক্তৰ সমাগম হয়। স্থানীয় লোকসকলে কলি আইৰ থানত পূজা দি কৃষিকৰ্মত ধৰে। বহাগ মাহত ইয়ালৈ বহু লোকৰ সমাগম হয়। বহু দূৰ দুৰণিৰ পৰা ভক্তসকলে মনোকামনা সিদ্ধিৰ বাবে ইয়ালৈ আহে। কিছুমানে থানৰ পৰিসৰত থকা ঔ টেঙাৰ খোলাত চাকি জ্বলাই প্ৰাৰ্থনা জনায়। ইয়াৰ ওচৰতে বনভোজ থলী আছে। সেয়ে নৱেম্বৰৰ পৰা জানুৱাৰী মাহত ইয়াত মানুহৰ যথেষ্ট ভিৰ দেখা যায়। বৰ্তমান অসম চৰকাৰে থানখনৰ উন্নয়নৰ বাবে 'অসম দৰ্শন' আঁচনিৰ অধীনত অনুদান আগবঢ়াইছে। 

## অৱস্থান
কলি আই থান ডিব্ৰুগড় জিলাৰ জামিৰা মৌজাৰ বৰবৰুৱা খণ্ডৰ ৰাজভেটা পঞ্চায়তৰ অন্তৰ্গত চেঙামাৰী হাবি গাঁৱত অৱস্থিত। ডিব্ৰুগড় চৰহৰ পৰা এই থান প্ৰায় ১১ কিঃমিঃ নিলগত অৱস্থিত। ইয়াৰ নিকটৱৰ্তী ৰেলষ্টেচন ডিব্ৰুগড় ৰেল ষ্টেচন ১৬ কিঃমিঃ আৰু ডিব্ৰুগড় বিমানবন্দৰ ২৬ কিঃমিঃ নিলগত অৱস্থিত। কলি আইৰ থানৰ পৰা বগীবিল দলং নিচেই কাষত অৱস্থিত।

## তথ্য উৎস

শ্ৰেণী:ডিব্ৰুগড় জিলাৰ পৰ্যটনস্থলী
শ্ৰেণী:অসমৰ ধৰ্মীয় স্থান
শ্ৰেণী:সত্ৰ
সামাজিক মনোবিজ্ঞান

**সামাজিক মনোবিজ্ঞান** () হৈছে মানুহৰ চিন্তা, অনুভূতি আৰু আচৰণ কেনেদৰে আনৰ প্ৰকৃত, কাল্পনিক আৰু উপস্থিতিৰ দ্বাৰা প্ৰভাৱিত হয় তাৰ এক বৈজ্ঞানিক অধ্যয়ন। সামাজিক মনোবিজ্ঞানীয়ে সাধাৰণতে মানসিক অৱস্থা আৰু সামাজিক পৰিস্থিতিৰ মাজৰ সম্পৰ্কৰ ফলত হোৱা মানুহৰ আচৰণ আৰু ব্যৱহাৰ বৰ্ণনা কৰে। মানুহৰ চিন্তা, অনুভূতি আৰু আচৰণ কেনেদৰে ঘটে আৰু তাৰ প্ৰভাৱ কেনেদৰে আনৰ ওপৰত আৰু নিজৰ ব্যৱহাৰ আৰু স্বভাৱত প্ৰকাশ পায় সেই পৰিস্থিতিবোৰৰ অধ্যয়ন কৰে। 

## ইতিহাস
সামাজিক মনোবিজ্ঞান বিষয়টো আমেৰিকা যুক্তৰাষ্ট্ৰত আৰম্ভ হৈছিল। এই ক্ষেত্ৰত প্ৰথম প্ৰকাশিত নিবন্ধটো আছিল সামাজিক পৰিঘটনাৰ ওপৰত নৰমান ট্ৰিপলটৰ (Norman Triplett) ১৮৯৮ চনৰ এক বিশেষ গবেষণা। ১৯৩০ চনৰ পিছত, বহুতো মনোবিজ্ঞানী, যেনে কাৰ্ট লিৱিন (Kurt Lewin), নাজি জাৰ্মানীৰ অত্যাচাৰৰ পৰা পৰিত্ৰান পাবলৈ আমেৰিকা যুক্তৰাষ্ট্ৰলৈ প্ৰব্ৰজন কৰিছিল। তেওঁলোকেই প্ৰথমে সামাজিক মনোবিজ্ঞান ক্ষেত্ৰখনক এক সুকিয়া মনোবিজ্ঞানৰ ক্ষেত্ৰ বুলি পৰিচয় দিয়ে। কাৰ্ট লিৱিনক "সামাজিক মনোবিজ্ঞানৰ প্ৰতিষ্ঠাপক" বুলি কোৱা হয়। ২০০২ চনত প্ৰকাশিত সাধাৰণ মনোবিজ্ঞানী জৰীপৰ এক সমীক্ষাই লিৱিনক ২০শ শতিকাৰ ১৮তম সৰ্বাধিক উল্লিখিত মনোবিজ্ঞানী হিচাপে স্থান দিছিল।

দ্বিতীয় বিশ্বযুদ্ধৰ সময়ত, সামাজিক মনোবিজ্ঞানীসকলে মুখ্যতঃ আমেৰিকাৰ সামৰিক বাহিনীৰ সাহায্যাৰ্থে কিছুমান বিষয় যেনে "প্ৰৰোচনা" আৰু "প্ৰৱণতা" আদি বিষয়ত অধ্যয়নৰত আছিল। যুদ্ধৰ পিছত, গৱেষকসকলে বিভিন্ন সামাজিক সমস্যাৰ প্ৰতি আগ্ৰহী হ'ব ধৰিলে, যাৰ ভিতৰত আছে লিঙ্গ আৰু জাতিগত বৈষম্যৰ বিষয়। এইবোৰৰ মাজত আটাইতকৈ উল্লেখযোগ্য আৰু বিতৰ্কিত গবেষণা আছিল ষ্টনলি মিলেগ্ৰামে (Stanley Milgrim) চলোৱা কৰ্তৃপক্ষৰ আজ্ঞাপালনৰ ওপৰত বৈদ্যুতিক শ্বক পৰীক্ষা। ১৯৬০-ৰ পিছত, বৌদ্ধিক বিভাজন, বাহ্যিক হস্তক্ষেপ, ক্ৰোধ, বিবাদ আদিৰ দৰে বিষয়বোৰৰ অধ্যয়নত মনোবিজ্ঞানীসকলৰ আগ্ৰহ বাঢ়িছিল। কিন্তু ১৯শ শতিকাত, আমেৰিকাৰ সামাজিক মনোবিজ্ঞানৰ গৱেষণাত সংকটে দেখা দিছিল। গৱেষণাগাৰৰ পৰীক্ষাবোৰৰ সততা, আৰু নৈতিক মানদণ্ডৰ ওপৰত উত্তপ্ত বিতৰ্ক আৰম্ভ হৈছিল। ১৯৮০ আৰু ১৯৯০ দশকবোৰত, সামাজিক মনোবিজ্ঞান অধিক পৰিপক্ব স্তৰত উপনীত হৈছিল, বিশেষকৈ তত্ত্ব আৰু পদ্ধতিৰ ক্ষেত্ৰত। বৰ্তমান, অধিক উচ্চ নৈতিক মানদণ্ডৰে গৱেষণাবোৰ নিয়ন্ত্ৰণ কৰা হয়। আধুনিক সামাজিক মনোবিজ্ঞানী গৱেষকসকলে স্বাস্থ্য, শিক্ষা, আইন আৰু কাৰ্যস্থান আদি বিষয়বোৰত বিশেষ মনোযোগ দিয়া দেখা গৈছে।

## সামাজিক মনোবিজ্ঞানৰ কিছুমান গুৰুত্বপূৰ্ণ উপক্ষেত্ৰ

* সামাজিক জ্ঞান (Social cognition)
* স্ব-ধাৰণা (Self-concept)
* দল বা গোষ্ঠীৰ গতিবিধী (Group Dynamics)
* আন্তঃব্যক্তিগত আকৰ্ষণ (Interpersonal attraction)
* সামাজিক প্ৰভাব (Social Influence)

## তথ্য সংগ্ৰহ

শ্ৰেণী:মনোবিজ্ঞান
মইনাজান

**মইনাজান** () ১৯৮০ চনত মুক্তি লাভ কৰা, দেৱকুমাৰ পৰিচালিত এখন ক'লা-বগা অসমীয়া ছবি। সঙ্গীত খগেন মহন্তৰ। ছবিখন প্ৰেম পিকচাৰচৰ বেনাৰ প্ৰযোজনা কৰিছিল এম পি এন নায়াৰে। এইখন নায়িকা বিদ্যা ৰাওৰ ঘৰুৱা প্ৰডাকচনৰ চিনেমা আছিল। প্ৰযোজক নায়াৰ বিদ্যা ৰাওৰ স্বামী আছিল।
## কাহিনীৰ সাৰাংশ
মইনাজান এক পাৰিবাৰিক কাহিনীৰে নিৰ্মিত ছবি। জীৱন আৰু জান দুই ভাই-ককাই। জীৱনে বিয়া কৰাইছে জেউতিক। ঘৰত বৃদ্ধা মাক। মইনা সেই গাঁৱৰে সহজ-সৰল, নিৰাখৰী ছোৱালী। সৰুৰে পৰা উমলি-জামলি ডাঙৰ হোৱা জান আৰু মইনাই ইজনে সিজনৰ প্ৰতি আকৃষ্ট হয়। 

এনেতে ঘৰখনত এক অঘটন ঘটিল। বেমাৰত পৰি বৃদ্ধা মাকৰ মৃত্যু হ’ল। ডাক্তৰৰ অভাৱত বিনা চিকিৎসাই মাকৰ মৃত্যু হোৱাত জীৱনে প্ৰতিজ্ঞা কৰিলে যে ভায়েক জানক ডাক্তৰী পঢ়াব। পঢ়ি উঠি ভায়েকে গাঁৱতে চিকিৎসা-সেৱা আগবঢ়াব। ঘৰ-সম্পত্তি, আ-অলংকাৰ সকলো বন্ধকীত দি জানক চহৰলৈ ডাক্তৰী পঢ়াবলৈ পঠালে। জানে কিন্তু ককায়েকে কিমান ত্যাগ আৰু কষ্টৰ বিনিময়ত ভায়েকক পঢ়ুৱাইছে, সেই বিষয়ে অলপো জ্ঞাত নহয়। 

জান ডাক্তৰ হৈ ওলাল। কিন্তু চহৰৰ ৰংচঙীয়া পৰিবেশত তেওঁ গাঁওখনৰ কথা, ঘৰখনৰ কথা পাহৰি গ’ল। মইনাক পাহৰি জান চহৰৰ আধুনিকা গাভৰু ৰীণাৰ প্ৰতি আকৃষ্ট হ’ল। ৰীণাৰ সহযোগত তেওঁ বিদেশলৈ যোৱাৰ প্ৰস্তুতি চলালে।

কিন্তু এৰি অহা জীৱনটোক পাহৰা জানো ইমান সহজ। এদিন জানৰ জ্ঞানচক্ষু মুকলি হ’ল। অৱশেষত তেওঁ উভতি আহিল নিজৰ ওপজা গাঁওখনলৈ।

## অভিনয় শিল্পী

* নিপন গোস্বামী
*বিদ্যা ৰাও
*হৰি ডেকা
*অনিল দাস
*মিনতি দাস
*জ্বলী চৌধুৰী
*ইৰাণ দত্ত ফুকন
*অমু (অমিতাভ গগৈ)
*ধৰণী চৌধুৰী (অতিথি শিল্পী)
*আৰতি বৰুৱা

## সংগীত
ছবিৰ সঙ্গীত পৰিচালনা খগেন মহন্তৰ। গীত লিখিছে কেশৱ মহন্তই।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৮০ দশকৰ অসমীয়া চলচ্চিত্ৰ
শ্ৰেণী:১৯৮০ বৰ্ষৰ চলচ্চিত্ৰ
তুলতুল বৰুৱা

**তুলতুল বৰুৱা** () অসমৰ প্ৰথমগৰাকী মহিলা অনাতাঁৰ শিল্পী। ইয়াৰ উপৰিও তেওঁ এগৰাকী সাহিত্যিক, সাংবাদিক আৰু নিবন্ধকাৰ। কলিকতাৰ প্ৰেচিডেন্সী কলেজৰপৰা নিউক্লিয়াৰ ফিজিক্সত প্ৰথম শ্ৰেণী লাভ কৰি তেওঁ স্নাতকোত্তৰ ডিগ্ৰী অৰ্জন কৰিছিল। বিশিষ্ট সাহিত্যিক ভবেন্দ্ৰ নাথ শইকীয়া আৰু লক্ষ্মীনন্দন বৰা তুলতুল বৰুৱাৰ সহপাঠী আছিল। সত্তৰৰ দশকৰ সংবাদ জগতৰ তেওঁ এটি পৰিচিত নাম আছিল। তেওঁ অসম লেখিকা সমাৰোহ, অসম নাগৰিক সমাজ, ইলোৰা বিজ্ঞান মঞ্চকে আদি কৰি বহুবোৰ অনুষ্ঠান-প্ৰতিষ্ঠানৰ সৈতে জড়িত হৈ আছিল আৰু সাহিত্যিক পেঞ্চন লাভ কৰিছিল।

## জন্ম আৰু শিক্ষা-দীক্ষা
১৯৩২ চনৰ ১৯ এপ্ৰিল তাৰিখে শিৱসাগৰত তুলতুল বৰুৱাৰ জন্ম হৈছিল। গুৱাহাটীৰ প্ৰখ্যাত প্ৰতিষ্ঠান ভৰালী ব্ৰাদাৰ্ছৰ স্বত্বাধিকাৰী ৰমানন্দ ভৰালী আছিল তুলতুল বৰুৱাৰ পিতৃ। তেওঁৰ তিনিজন ভাতৃ ক্ৰমে ড॰ প্ৰণৱ ভৰালী, উৎপল ভৰালী আৰু নয়ন ভৰালী। পঢ়া-শুনাত তেওঁ সৰুৰেপৰা বৰ চোকা আছিল। গুৱাহাটী পাণবজাৰ ছোৱালী হাইস্কুলৰপৰা ১৯৪৭ চনত মেট্ৰিক পৰীক্ষাত অৱতীৰ্ণ হৈ তেওঁ ছাত্ৰীসকলৰ ভিতৰত অসমত সৰ্ব্বোচ নম্বৰ লাভ কৰি উৰ্ত্তীণ হয়। ১৯৫২ চনত কটন কলেজৰপৰা বিজ্ঞান শাখাত স্নাতক ডিগ্ৰী লাভ কৰি কলিকতাৰ প্ৰেচিডেন্সী কলেজৰপৰা নিউক্লিয়াৰ ফিজিক্সত প্ৰথম শ্ৰেণী লাভ কৰি তেওঁ স্নাতকোত্তৰ ডিগ্ৰী অৰ্জন কৰিছিল।

## আনুষ্ঠানিক পৰিচয়
১৯৪৮ চনত প্ৰথমগৰাকী মহিলা কণ্ঠশিল্পী হিচাপে গুৱাহাটী অনাতাঁৰ কেন্দ্ৰৰপৰা তুলতুল বৰুৱাই গীত পৰিৱেশন কৰিছিল। তেওঁৰ বৃত্তি আছিল সাংবাদিকতা। বৰুৱা *সাপ্তাহিক নীলাচল* কাকতৰ সহকাৰী সম্পাদক আছিল। *সাদিনীয়া নাগৰিক*আৰু *কিশোৰ*তো তেওঁ কাৰ্যনিৰ্বাহ কৰিছিল। সাংবাদিক ৰূপে বহু সংখ্যক নিবন্ধ লিখি তেওঁ নাম কৰিছিল। তেওঁৰ দ্বাৰা সম্পাদিত *ৰচনা সংকলন* অসমৰ স্কুলীয়া পাঠ্যক্ৰমত অন্তৰ্ভুক্ত। তেওঁ সাহিত্যিক পেঞ্চন লাভ কৰিছিল আৰু অসমৰ ভালেসংখ্যক সামাজিক-সাংস্কৃতিক অনুষ্ঠানৰ সৈতে জড়িত আছিল।১৯৫৬ চনত তেওঁৰ বিয়াৰ পাছত তেওঁ ষোল্ল বছৰ মুম্বাইত আছিল আৰু ভাৰতীয় ফিল্ম ডিভিজনৰ সৈতে ঘনিষ্ঠ ভাৱে জড়িত আছিল।

## মৃত্যু
২০২০ চনৰ ২১ ডিচেম্বৰ তাৰিখে হৃদৰোগত আক্ৰান্ত হৈ গুৱাহাটীৰ বেলতলাৰ বশিষ্ঠপুৰৰ নিজা বাসভৱনত তুলতুল বৰুৱাৰ মৃত্যু ঘটে। ইলোৰা বিজ্ঞান মঞ্চৰ জড়িয়তে মৰণোত্তৰ ভাৱে তেওঁ দেহদান কৰি থৈ গৈছে। তেওঁৰ মৃত্যুৰ বহু আগতেই তেওঁৰ স্বামী নৱ বৰুৱা আৰু দুই পুত্ৰ হিমন্ত আৰু সুদীপ্তৰ মৃত্যু হৈছিল।

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমৰ কণ্ঠশিল্পী
শ্ৰেণী:অসমৰ সাংবাদিক
শ্ৰেণী:অসমৰ সংবাদ মাধ্যমৰ সৈতে জড়িত ব্যক্তি
দুলীয়াজান মহাবিদ্যালয়

**দুলীয়াজান মহাবিদ্যালয়** (), ১৯৬৯ চনত স্থাপন কৰা অসমৰ দুলীয়াজানত অৱস্থিত এখন মহাবিদ্যালয়। এই মহাবিদ্যালয়খন ডিব্ৰুগড় বিশ্ববিদ্যালয়ৰ অন্তৰ্ভুক্ত।

## বিভাগসমূহ
### বিজ্ঞান
* পদাৰ্থ বিজ্ঞান (Physics)
* গণিত (Mathematics)
* ৰসায়ন বিদ্যা (Chemistry)
* কম্পিউটাৰ বিজ্ঞান (Computer Science)
* উদ্ভিদ বিজ্ঞান (Botany)
* প্ৰাণী বিজ্ঞান (Zoology)

### কলা আৰু বাণিজ্য
*অসমীয়া
*বঙালী
*হিন্দী
*ইংৰাজী
*বুৰঞ্জী
*শিক্ষা
*অৰ্থনীতি
*দৰ্শন
*ৰাজনীতি বিজ্ঞান
*সমাজ তত্ত্ব
*বাণিজ্য

## তথ্যসূত্ৰ

## বাহ্যিক সংযোগ
* 

শ্ৰেণী:অসমৰ মহাবিদ্যালয়সমূহ
দৰ্শন ৰাৱল

**দৰ্শন ৰাৱল** (; জন্ম ১৮ অক্টোবৰ ১৯৯৪) এগৰাকী ভাৰতীয় গায়ক, ৰচয়িতা, গীতিকাৰ আৰু অভিনেতা। ১৯৯৪ চনৰ ১৮ অক্টোবৰত ভাৰতৰ আহমেদাবাদত তেওঁৰ জন্ম হৈছিল। তেওঁক টেলিভিশ্যনৰ পৰ্দাত প্ৰথমবাৰৰ বাবে *[[ইণ্ডিয়াছ ৰ' ষ্টাৰ]]* নামৰ এটা ৰিয়েলিটী শ্ব'ত দেখা গৈছিল।

## তথ্য সংগ্ৰহ

শ্ৰেণী:জীৱিত ব্যক্তি
ধনাই বৰা

**ধনাই বৰা**( এগৰাকী অসমীয়া কবি আৰু লেখক। ১৮৭২ চনত ছিপাঝাৰত তেওঁৰ জন্ম হয়। ধনাই বৰা এজন কৃতী শিক্ষক, পাঠ্যপুথি প্ৰণেতা, প্ৰবন্ধকাৰ আৰু নাট্যকাৰ আছিল। 'কবিতা চন্দ্ৰিকা' হৈছে তেওঁৰ জীৱিত কালত প্ৰকাশিত একমাত্ৰ কবিতা পুথি। মৃত্যুৰ পিছত 'সাহিত্য কণিকা' বুলি আন এখন পুথি প্ৰকাশ হয়। ধনাই বৰাৰ কবিতা সমূহ প্ৰধানকৈ নীতিশিক্ষা মূলক হোৱা বাবে তেওঁক 'নীতি কবি' নামেৰে জনা যায়। ১৯৫৬ চনত তেওঁৰ মৃত্যু হয়।

## তথ্যসূত্ৰ

শ্ৰেণী:অসমীয়া কবি
শ্ৰেণী:অসমীয়া সাহিত্যিক
শ্ৰেণী:শিক্ষাবিদ
শ্ৰেণী:সংক্ষিপ্ত জীৱনী
দেৱ কুমাৰ বসু

**দেৱ কুমাৰ বসু** () এগৰাকী বঙালীভাষী ভাৰতীয় চলচ্চিত্ৰ পৰিচালক। তেওঁ অসমীয়া ছবিৰ উপৰিও মণিপুৰী ছবি *মাতামগি মণিপুৰ* পৰিচালনা কৰিছিল। তেওঁৰ পিতৃ আছিল বিখ্যাত চলচ্চিত্ৰ পৰিচালক দেৱকী বসু। অমৰ পাঠকে পৰিচালনা কৰা সংগ্ৰাম (১৯৬৮) ছবিৰ যোগেদি অসমীয়া ছবিৰ সৈতে বসুৰ সম্পৰ্ক ঘটে। তেওঁ পৰিচালক অমৰ পাঠকৰ সৈতে যুটীয়াভাবে চুপাৰহিট এই ছবিখনৰ চিত্ৰনাট্য ৰচনা কৰিছিল। তেওঁ পৰিচালনা কৰা প্ৰথম অসমীয়া ছবি শেষ বিচাৰ (১৯৭১)। ছবিখন পিছে ফ্লপ হয়। তেওঁ পৰিচালনা কৰা আন দুখন ছবি হ’ল নিশাৰ চকুলো (১৯৭৯) আৰু মইনাজান (১৯৮০)।

## মণিপুৰী ছবিৰ জনক
বসুৱে শ্বিলঙলৈ যাওঁতে তাত এগৰাকী মণিপুৰী ব্যৱসায়ী কৰম মোহন সিঙক লগ পায়। সিঙে তেওঁক মণিপুৰলৈ গৈ মণিপুৰী ভাষাত চিনেমা নিৰ্মাণ কৰিবলৈ আহ্বান জনায়। সেই আহ্বানৰ প্ৰতি সঁহাৰি জনাই তেওঁৰ সহকাৰী জয়ন্ত পুৰকায়স্থৰ সৈতে ডিমাপুৰ হৈ ইম্ফলত উপস্থিত হ’ল। মঞ্চনাট *তীৰ্থযাত্ৰা*ৰ আধাৰত *মাতামগি মণিপুৰ* (Matamgi Manipur) নামেৰে ছবি এখন নিৰ্মাণ কৰাৰ সিদ্ধান্ত কৰা হ’ল। কিন্তু সেইসময়ত মণিপুৰত চিনেমা নিৰ্মাণ কৰাৰ কোনো পৰিগাঁঠনি নাছিল। মণিপুৰত বহিৰ্দৃশ্য গ্ৰহণ কৰি বাকী সকলো কাম কলকাতাত কৰা হৈছিল। তেওঁৰ এই চলচ্চিত্ৰ নিৰ্মাণৰ প্ৰধান সহযোগী আছিল ইম্ফলৰ ডি এম কলেজৰ দৰ্শনশাস্ত্ৰৰ শিক্ষক আৰু পিছলৈ মণিপুৰী ভাষাৰ শীৰ্ষস্থানীয় পৰিচালক হোৱা অৰিবাম শ্যাম শৰ্মা। অৰিবাম শ্যাম শৰ্মাই ছবিখনৰ সঙ্গীতো পৰিচালনা কৰিছিল। ১৯৭২ চনৰ ৯ এপ্ৰিলত মুক্তি পোৱা ছবিখনে যথেষ্ট জনপ্ৰিয়তা অৰ্জন কৰিছিল। জনতাৰ ভীৰ চম্ভালিবলৈ পুলিচে বেৰিকেড লগাবলগীয়া হৈছিল। *মাতামগি মণিপুৰ* মণিপুৰী ভাষাৰ প্ৰথম ছবি।

## বঁটা আৰু সন্মান
* *মাতামগি মণিপুৰ* ১৯৭২ৰ ২০তম ৰাষ্ট্ৰীয় চলচ্চিত্ৰ বঁটা অনুষ্ঠানত মণিপুৰী ভাষা শিতানত শ্ৰেষ্ঠ আঞ্চলিক ছবিৰ বঁটা লাভ কৰিছিল।
* মণিপুৰী ছবিৰ বাটকটীয়া বসুলৈ আঞ্চলিক আৰু ৰাষ্ট্ৰীয় চলচ্চিত্ৰলৈ আগবঢ়োৱা বৰঙণিৰ বাবে ২০১৮ চনৰ *কৰম মোহন জীৱনজোৰা সাধনা বঁটা* আগবঢ়োৱা হৈছিল।

## তথ্য সংগ্ৰহ

## বাহ্যিক সংযোগ
* 

শ্ৰেণী:ভাৰতৰ ব্যক্তি
শ্ৰেণী:বঙালী ভাষাৰ চলচ্চিত্ৰ পৰিচালক
শ্ৰেণী:অসমীয়া ভাষাৰ চলচ্চিত্ৰ পৰিচালক
টিপাম

**টিপাম** বা **তিপাম** অসমৰ ডিব্ৰুগড় জিলাৰ নাহৰকটীয়া মহকুমাৰ টিপাম ফাকিয়াল গাঁও পঞ্চায়তৰ এখন ঐতিহাসিক গাঁও। ডিন বুৰঞ্জীৰ মতে টিপামক অসম ৰাজ্য বা মুং দুন চুন খামৰৰ দ্বিতীয় ৰাজধানী। ঐতিহাসিকভাৱে টিপামৰ নাম ১২২৮ খ্ৰীষ্টাব্দৰ পৰাই লিপিবদ্ধ হৈ আছে। আহোম বুৰঞ্জী অনুসৰি স্বৰ্গদেউ চাওল্যুং চুকাফাই চীনৰ দেহং দাই (পূব মুঙ মাও) ত্যাগ কৰি এখন নতুন ৰাজ্যৰ সপোন বুকুত বান্ধি ১৫ বছৰ কাল বিভিন্ন ঠাই ঘূৰি ফুৰিছিল। তাৰ পাছত পৰ্বত পাৰ হৈ বুঢ়ীদিহিঙৰ উত্তৰ পাৰৰ টিপাম দেওশালী পাহাৰৰ সুউচ্চ টিলা চকমকত উপস্থিত হৈ তিনি বছৰ কাল টিপামত আছিল।

## ইতিহাস
মধ্যযুগীয় বৰ অসমৰ প্ৰথমজন চাওফা তথা টাই ৰাজ্য মৌঙ মাওৰ চাং বংশীয় চ্যু ফৈদৰ ৰাজকোঁৱৰ চাওলুং চুকাফা আহোম সাম্ৰাজ্যৰ প্ৰতিষ্ঠাপক আছিল। মং মাওৰ শান ৰাজকুমাৰ চুকাফাই পাটকাই পৰ্বত পাৰ হৈ আহি ১২২৮ খ্ৰীষ্টাব্দৰ আঘোণ মাহৰ ১৬ অৰ্থাৎ ২ ডিচেম্বৰ তাৰিখে চুকাফাই সৌমাৰপীঠৰ টিপামত বুঢ়ীদিহিঙেৰে উজাই আহি উপস্থিত হয় আৰু ইয়াতেই তেওঁ নতুন এখন স্বাধীন ৰাষ্ট্ৰৰ সোপান ৰচনা কৰিছিল। তেওঁ ইয়াত তিনিবছৰ কাল কটাই দিহিং নৈৰ বানপানীয়ে আমনি কৰাত অভয়াপুৰলৈ ভটিয়াই গৈছিল।

## জন গাঁথনি
গাঁৱৰ মুঠ ভৌগোলিক মাটিকালি হৈছে ১৮৬.৬৪৮ হেক্টৰ। টিপাম গাঁৱৰ মুঠ জনসংখ্যা ৭৮৭ জন। ইয়াৰে পুৰুষ ৪০৪জন আৰু মহিলা ৩৮৩ গৰাকী। টিপাম গাঁৱত প্ৰায় ১৩২টা ঘৰ আছে।

## তথ্য উৎস

শ্ৰেণী:অসমৰ গাঁও
শ্ৰেণী:ডিব্ৰুগড় জিলা
শ্ৰেণী:আহোম ৰাজ্যৰ ৰাজধানী
শ্ৰেণী:আহোম ৰাজ্য
অবুজ বেদনা (চলচ্চিত্ৰ)

**অবুজ বেদনা** () ১৯৯৩ চনত মুক্তিপ্ৰাপ্ত, গুণসিন্ধু হাজৰিকা পৰিচালিত এখন ৰঙীন শিশু কথাছবি। এইখন অসমীয়া চিনেমা বছৰটোৰ শেষত ডিচেম্বৰ মাহত ছবি ঘৰত দেখিবলৈ পোৱা গৈছিল। অবুজ বেদনা পৰিচালকগৰাকীৰ পৰিচালিত একমাত্ৰ কথাছবি। মহাবাহু চিনে এণ্টাৰপ্ৰাইজেছৰ বেনাৰত ছবিখন প্ৰযোজনা কৰিছে বিপুল বৰুৱাই। সংগীত দিলীপ শৰ্মাৰ।

কেৰালাৰ থিৰুৱনন্তপুৰমত অনুষ্ঠিত আন্তৰ্জাতিক শিশু চলচ্চিত্ৰ মহোৎসৱত ছবিখন প্ৰদৰ্শিত হৈছিল। ছবিখনৰ হিন্দী ডাবিং দূৰদৰ্শন (চেনেল)ৰ ৰাষ্ট্ৰীয় কাৰ্যক্ৰমত প্ৰদৰ্শিত হৈছিল। পৰিচালক গুণসিন্ধু হাজৰিকাই নয়নমণি ছবিৰ কাম কৰি থাকোঁতে দুৰ্ঘটনাত পতিত হৈ দৃষ্টিশক্তি হেৰুৱায়। দৃষ্টিশক্তি হেৰুৱায়ো তেওঁ অন্য সকলৰ সহযোগত অবুজ বেদনাৰ পৰিচালনা কৰে। 

## অভিনয় শিল্পী

*মিণ্টু কোঁৱৰ
*ধ্ৰুৱজ্যোতি দাস
*ৰাজা মজিদ
*আল্পনা বৰুৱা
*মানসী বুজৰবৰুৱা
*ৰূপা চৌধুৰী
*বিপুল বৰুৱা
*ডাঃ হেমেন বৰ্মন
*কুমুদ নাথ
*বিনয় বৰদলৈ
*জগদীশ দাস
*চেতনা দাস
*মীনা কুমাৰী বৰ্মন
*মীনা কুমাৰী দুৱৰা

## তথ্য সংগ্ৰহ


শ্ৰেণী:অসমীয়া চলচ্চিত্ৰ
শ্ৰেণী:১৯৯০ দশকৰ অসমীয়া চলচ্চিত্ৰ
শ্ৰেণী:শিশু চলচ্চিত্ৰ
শ্ৰেণী:পোখালি (অসমীয়া চলচ্চিত্ৰ)
হিন্দু ধৰ্মত যমুনা

**যমুনা** () হৈছে হিন্দু ধৰ্মৰ এক পৱিত্ৰ নদী আৰু হিন্দু ধৰ্মৰ আটাইতকৈ পৱিত্ৰ নদী গংগা (গঙ্গা) দেৱীৰ মুখ্য উপনদী। নদীখনক যমুনা নামৰ হিন্দু দেৱী হিচাপে পূজা কৰা হয়। যমুনাক প্ৰাৰম্ভিক গ্ৰন্থসমূহত য়ামি বুলি জনা যায়, আনহাতে পৰৱৰ্তী সাহিত্যত তেওঁক কালিন্দী বুলি কোৱা হয়। হিন্দু শাস্ত্ৰত, তেওঁ সূৰ্যদেৱতা সূৰ্য আৰু সঞ্জনা দেৱীৰ কন্যা। তেওঁক মৃত্যুৰ দেৱতা যমৰ যমজ ভগ্নী হিচাপে গণ্য কৰা হয়। তেওঁ কৃষ্ণ দেৱতাৰ সৈতে অষ্টভাৰ্যাৰ এগৰাকী হিচাপেও জড়িত, তেওঁৰ সহধৰ্মিনী হিচাপেও আৰু নদী হিচাপে তেওঁৰ প্ৰাৰম্ভিক জীৱনত এক গুৰুত্বপূৰ্ণ ভূমিকা পালন কৰে। যমুনাৰ পানীত গা ধোৱা বা খোৱাটোৱে পাপ আঁতৰ কৰে বুলি বিশ্বাস কৰা হয়।

## ধৰ্মীয় তাৎপৰ্য
যমুনা হিন্দু ধৰ্মৰ অন্যতম পৱিত্ৰ নদী। যমুনা হিন্দু ধৰ্মৰ আটাইতকৈ পৱিত্ৰ নদী গংগাৰ পিছত দ্বিতীয় স্থানত আছে। গংগা আৰু পৌৰাণিক সৰস্বতী নদী, ত্ৰিবেণী সঙ্গমৰ সৈতে তেওঁৰ সঙ্গম অতি পবিত্ৰ তীৰ্থস্থান। নদীৰ পাৰত থকা অন্যান্য তীৰ্থস্থানসমূহৰ ভিতৰত আছে যমুনাৰ উৎস যমুনোত্ৰী, মথুৰা আৰু বেটশ্বৰ।
মহাভাৰতত  যমুনা গঙ্গাৰ ৭ টা উপনদীৰ ভিতৰত এটা বুলি উল্লেখ কৰা হৈছে। পাপ মুক্ত কৰিবলৈ ইয়াৰ পানী খোৱাটো বৰ্ণনা কৰা হৈছে। মহাকাব্যখনত এই নদীখনক যজ্ঞ (বলিদান), কৃচ্ছ্ৰতা আৰু আনকি জৰাসন্ধৰ পৰাজিত মন্ত্ৰী হামছাৰ দ্বাৰা আত্মহত্যাৰ দৰে ঘটনাৰ পটভূমি হিচাপে বহুবাৰ উল্লেখ কৰা হৈছে।

বিভিন্ন পুৰাণত যমুনাত গা ধোৱাৰ মাহাত্ম্য বৰ্ণনা কৰা হৈছে। পদ্ম পুৰাণত দুজন ভাতৃৰ কাহিনী বৰ্ণনা কৰা হৈছে, যিসকলে আমোদ আৰু কামনাৰ জীৱন যাপন কৰিছিল আৰু সৎ পথ ত্যাগ কৰিছিল। তেওঁলোকে অৱশেষত দৰিদ্ৰতাত ডুব গৈছিল আৰু ডকাইতিৰ আশ্ৰয় লৈছিল আৰু অৰণ্যত জন্তুৰ দ্বাৰা হত্যা কৰা হৈছিল। তেওঁলোক দুয়ো ৰায়ৰ বাবে যমৰ আদালতত উপস্থিত হৈছিল। যেতিয়া ডাঙৰ ভায়েকক নৰকৰ শাস্তি দিয়া হৈছিল, সৰুজনক স্বৰ্গ প্ৰদান কৰা হৈছিল। আচৰিত হৈ সৰু ভায়েকে ইয়াৰ কাৰণ সুধিলে, কিয়নো দুয়ো একে জীৱন যাপন কৰিছিল। যমেই বৰ্ণনা কৰিছিল যে সৰু ভায়েকে যমুনাৰ পাৰত থকা ঋষিৰ আশ্ৰমত বাস কৰিছিল আৰু দুমাহ ধৰি পৱিত্ৰ নদীত গা ধুইছিল। প্ৰথম মাহটোৱে তেওঁক পাপমুক্ত কৰিছিল আৰু দ্বিতীয়মাহটোৱে তেওঁক স্বৰ্গত স্থান দিছিল।

## চিত্ৰ বিথিকা

চিত্ৰ:Indischer_Maler_um_1640_001.jpg|thumb|কৃষ্ণই যমুনাত বাস কৰা কালিয়াক পৰাজিত কৰে।
চিত্ৰ:Statue_of_Yamuna_nadhi-Amirthakadeswarar_Temple,_Selaiyur.jpg|thumb|আমিৰথাকাদেশ্বৰ মন্দিৰৰ দেৱী যমুনাৰ মূৰ্তি
চিত্ৰ:Krishna_carried_over_river_yamuna.jpg|right|thumb|200x200px|কৃষ্ণক তেওঁৰ জন্মৰ ঠিক পিছতে বসুদেৱে যমুনাৰ ওপৰেৰে কঢ়িয়াই লৈ গৈছিল।
চিত্ৰ:Yamunotri_temple_and_ashram.jpg|right|thumb|250x250px|নদীৰ উৎসৰ ওচৰৰ যমুনোত্ৰীত যমুনাক উৎসৰ্গিত এটা মন্দিৰ।


## টোকা

## তথ্যসূত্ৰ
*
* 
*
* 
* 
*
*

শ্ৰেণী:মহাভাৰতৰ চৰিত্ৰ
শ্ৰেণী:হিন্দুধৰ্মৰ দেৱ দেৱী
বাবৰি শাক

**বাবৰি শাক** (; বৈজ্ঞানিক নাম: *Glebionis coronaria*) হৈছে সপুষ্পক উদ্ভিদ গণৰ এচটাৰ প্ৰজাতিৰ এবিধ তৃণ জাতীয় উদ্ভিদ। বাবৰি শাক বেলিফুল পৰিয়ালৰ অন্তৰ্ভুক্ত।

## বিৱৰণ
বাবৰি শাকৰ গছ ১০০ৰ পৰা ১২০ চেণ্টিমিটাৰ পৰ্যন্ত দীঘল হয়। কাণ্ডবোৰ থিয় আৰু কুমলীয়া। সাৰুৱা মাটিত প্ৰচুৰ পৰিমাণে ডাল-পাত গজি জোপোহা হয়। ইয়াৰ পাতবোৰ খাঁজ কটা। পুলি অৱস্থাত কমকৈ আৰু ডাঙৰ হ'লে খাঁজবোৰ বেছি স্পষ্ট হয়। ফুলৰ ৰঙ সাধাৰণতে হালধীয়া, কিছুমান হালধীয়া কেন্দ্ৰ বিশিষ্ট বগা পাহীৰ ফুল ফুলাও দেখা যায়। ডেইজি আৰু চন্দ্ৰমল্লিকা ফুলৰ সৈতে ইয়াৰ ফুলবোৰৰ যথেষ্ট মিল দেখা যায়। ফুলৰ মধ্য অংশত এটা চকৰি থাকে, চকৰিৰ চাৰিওফালে পাপৰিবোৰ লাগি থাকে। পাপৰিসহ একোটা ফুলৰ ব্যাস ৪-৫ চেণ্টিমিটাৰ পৰ্যন্ত হয়। ফুলৰ বীজবোৰ ক্ষুদ্ৰ আকাৰৰ।

## বিস্তৃতি
বাবৰি শাকৰ উৎপত্তি ভূমধ্যসাগৰীয় অঞ্চল আৰু পূব এচিয়া। ইউৰোপ, উত্তৰ আফ্ৰিকা আৰু এচিয়াৰ বিভিন্ন দেশত বাবৰি শাকৰ বিস্তৃতি দেখা যায়। জাপান, কোৰিয়া, ভিয়েটনাম, থাইলেণ্ড, ভাৰত, উত্তৰ আমেৰিকা আদি অঞ্চলত বাবৰি শাকৰ খেতি কৰা হয়।
ভাৰতৰ দিল্লী, কৰ্ণাটক, নাগপুৰ, উত্তৰ-পূৱ অঞ্চল যেনে পশ্চিম বংগ, অসমত এই শাকৰ খেতি সীমাবদ্ধ হৈ পৰিছে।

## খাদ্য হিচাপে বাবৰি শাক
শাক হিচাপে বাবৰি এবিধ পুষ্টিকৰ খাদ্য। বাবৰি শাকৰ সহায়ত বিভিন্ন প্ৰকাৰৰ ব্যঞ্জন বনাব পৰা যায়। অসমত প্ৰধানকৈ বাবৰি শাক আলু, মাছ বা কণীৰ সৈতে ভাজি খোৱা হয়। বাবৰি শাকত বিভিন্ন প্ৰকাৰৰ খাদ্যপ্ৰাণ থকা বাবে এই শাকৰ আঞ্জা স্বাস্থ্যৰ বাবে উপকাৰী। চীনত ভাজি, জাপান আৰু কোৰিয়াত বাবৰি শাকৰ চুপ বনাই খোৱা হয়। সাধাৰণতে ফুল ফুলাৰ পিছত বাবৰি শাক খাবৰ বাবে ব্যৱহাৰ কৰা নহয়। এই শাকৰ ফুল আৰু পাতৰ এটা বিশেষ গোন্ধ আছে এই ফুল আৰু পাত শুকুৱাই ইয়াক গৰম পানীত উতলাই চীন দেশত এই পানীয় জ্বৰ বা ইনফ্লুৱেঞ্জা ৰোগীক খাবলৈ দিয়ে। বাবৰি শাকে তেজৰ কলেষ্টৰেলৰ মাত্ৰা কামত সহায় কৰে। চিফিলিচ আৰু গনোৰিয়া ৰোগৰ বাবেও বাবৰি শাক উপকাৰী। বাবৰিশাক কৃমি নাশক। এই শাকবিধৰ খাবৰ বাবে যোগ্য অংশত যথেষ্ট পৰিমাণে খনিজ, ভিটামিন সহ পটাছিয়াম (৬১০ মিগ্ৰা/১০০ গ্ৰাম) আৰু প্ৰতি ১০০ গ্ৰাম শাকত ৩.৪ কেৰোটিন থাকে। ইয়াৰ উপৰিও, উদ্ভিদ বিধত বিভিন্ন এণ্টিঅক্সিডেণ্ট (কাণ্ড, পাত আৰু মূল কলাত) থাকে যাৰ মানৱ স্বাস্থ্যৰ বাবে সম্ভাৱ্য দীৰ্ঘম্যাদী লাভালাভ আছে। অৱশ্যে বাবৰি শাকৰ বিষাক্ত (ডিঅক্সিন) গুণো পোৱা গৈছে। চি. কৰোনাৰিয়াম ভাৰ. স্পাটিওচমে এক লাভজনক মানৱ অন্ত্ৰৰ বেক্টেৰিয়া লেক্টোবেচিলাছ কেচি-ৰ বিকাশ প্ৰতিহত কৰে।

## চিত্ৰ বীথিকা

Chartzit24-1-09.jpg|বাবৰি শাক (ইজৰাইল)
Crown Daisy by Zachi Evenor - Israel 2016 IZE-15126.jpg|ফুলি থকা বাবৰি গছ (ইজৰাইল)
File:Glebionis coronarium Habitus Miguelturra.jpg| বাবৰিৰ বগা ফুল
File:Glebionis coronaria.jpg|হালধীয়াবোৰ
File:Tần ô.jpg|শাক হিচাপে
File:Glebionis coronarium.jpg|বাবৰি শাকৰ ডৰা
File:Glebionis coronaria flower (21).jpg|কলি সহ এপাহ পূৰ্ণাংগ ফুলৰ তলৰ অংশ
File:IMG বাবৰীফুল baboriful শাক ফুল.jpg|বাবৰি ফুল (অসম)
File:Babori sak voja.JPG|কণীৰ সৈতে বাবৰি শাকৰ ভাজি (অসম)
File:Glebionis coronaria flower (34).jpg|বাবৰি ফুলৰ কলি
File:Glebionis coronaria fruit (01).jpg|বাবৰিৰ গুটি
File:Glebionis coronaria leaf (05).jpg|এখিলা পূৰ্ণাংগ পাত
File:Glebionis coronaria flower (30).jpg|মৰহি পাপৰি সৰি যোৱা এপাহ বাবৰি ফুল


## তথ্যসূত্ৰ

শ্ৰেণী:তৃণ
শ্ৰেণী:শাক
শ্ৰেণী:অসমৰ উদ্ভিদ
হাতী ভেকুৰী

**হাতী ভেকুৰী**বহল পাতেৰে এবিধ কাঁইটীয়া গুল্ম জাতীয় উদ্ভিদ। হাতী ভেকুৰী এবিধ বনৌষধি। ইয়াৰ ফলৰ সোৱাদ তিতা।
## বৰ্ণনা
হাতী ভেকুৰীৰ গছ সাধাৰণতে ২ ৰে পৰা ৩ মিটাৰ পৰ্যন্ত ওখ হয়। গা-গছৰ তলৰ অংশটো গোলাকাৰে প্ৰায় ২ চেণ্টিমিটাৰ ব্যাসৰ। অৱশ্যে এই গছ ৫ মিটাৰ পৰ্যন্ত ওখ আৰু গা-গছৰ গুৰি অংশৰ ব্যাস ৮ চেণ্টিমিটাৰ পৰ্যন্ত হ'ব পাৰে। এই গুল্ম জাতীয় উদ্ভিদ জোপাৰ গুৰি অংশত এডাল মাত্ৰ কাণ্ডৰে আগ বাঢ়ি সামান্য ওপৰলৈ শাখা-প্ৰশাখাৰে জোপোহা হৈ পৰে। কাণ্ডৰ কাঠৰ বৰণ ধোঁৱা বৰণীয়া আৰু চাল অংশ প্ৰায় মসৃণ। এই গছৰ শিপাৰ বৰণ বগা আৰু ইয়াৰ গঠন দৃঢ় নহয়।

## গুণাগুণ
ভেকুৰী এবিধ বনৌষধি। ইয়াৰ গুণাগুণ সমূহ:
# ভেকুৰীৰ শিপা, জালুক আৰু নিমখ দি এমাহ দিন দিনে এবাৰকৈ ৰান্ধি খালে বহুদিনীয়া পিত্ত ৰোগ ভাল হয়।
# পাথৰি ৰোগত ইয়াৰ শিপাৰ ৰস খাব লাগে। 
# টকৌৱে খোৱা ৰোগত হাতী ভেকুৰীৰ পাত খুন্দি মূৰত প্ৰলেপ দিলে সুফল পোৱা যায়। 
# দুষ্টবৰ্ণ (septic ulcer) , কুষ্ঠ, হাঁপানি ৰোগত ভেকুৰী সুপথ্য। 
# বমি ভাব বন্ধ কৰিবলৈ হাতী ভেকুৰীৰ ৰস খাব লাগে।

## চিত্ৰ ভঁৰাল

File:Terung pipit.jpg|মালয়েছিয়াৰ এখন বজাৰত বিক্ৰীৰ বাবে ৰখা হাতী ভেকুৰী
Image:Turkeyberry.jpg|ভেকুৰীৰ শুকান ফল
File:Pla duk phat phet.jpg|thumb|*প্লা ডুক ফাট ফেট*, থাইলেণ্ড মাগুৰৰে ৰন্ধা হাতী ভেকুৰীৰ আঞ্জা
File:Solanum torvum 5161065.jpg|ভেকুৰীৰ ফুল
File:Gardenology.org-IMG 7660 qsbg11mar.jpg|এজোপা পূৰ্ণাঙ্গ ভেকুৰীৰ গছ
File:Stamps of Indonesia, 066-04.jpg|হাতী ভেকুৰী আৰু মাছৰ আঞ্জাৰ ফটোৰে এটি ডাক টিকট (ইণ্ডোনেছিয়া)
File:Starr 080610-8308 Solanum torvum.jpg|ভেকুৰীৰ কাঁইটযুক্ত কাণ্ড
File:Starr-080610-8307-Solanum torvum-leaves-Community Garden Sand Island-Midway Atoll (24288992794).jpg|ভেকুৰীৰ কুমলীয়া পাত


## তথ্যসূত্ৰ

শ্ৰেণী:গুল্ম
শ্ৰেণী:ঔষধি উদ্ভিদ
শ্ৰেণী:অসমৰ উদ্ভিদ
গ্ৰন্থচিহ্ন

**গ্ৰন্থচিহ্ন** বা **বুকমাৰ্ক** () হৈছে গ্ৰন্থ এখনৰ পৃষ্ঠা চিহ্নিত কৰিবলৈ ব্যৱহাৰ কৰা চামৰা, কাৰ্ড বা আন সামগ্ৰীৰ পটি। পঢ়ুৱৈৰ পঢ়ন-প্ৰগতিৰ হিচাপ ৰাখিবৰ বাবে আৰু এৰি থৈ যোৱা পৃষ্ঠাটো কম সময়ৰ ভিতৰতে বিচাৰি চাবৰ বাবে গ্ৰন্থচিহ্ন ব্যৱহৃত হয়। কেতিয়াবা গ্ৰন্থচিহ্ন হিচাপে কাগজ, ধাতৱ সঁজুলি, কাপোৰ, ৰেচম, ৰচীও ব্যৱহাৰ কৰা হয়। কিছুমান ছপা কিতাপৰ বাইণ্ডিঙতে ফিটা বা ৰিবনৰ দ্বাৰা নিৰ্মিত একাধিক গ্ৰন্থচিহ্ন থাকিব পাৰে।

## চিত্ৰবিথিকা

Bookmark.jpg|এটা আবদ্ধ গ্ৰন্থচিহ্ন
Book with florentine paper bookmark.jpg|ফ্লোৰেণ্টাইন কাগজৰ গ্ৰন্থচিহ্ন
Bedouin bookmark.jpg|বেডুইন এম্ব্ৰইডৰীৰে প্ৰস্তুত কৰা এটা কাপোৰৰ গ্ৰন্থচিহ্ন, ইজৰাইল
Metal_Bookmark.jpg|ধাতৱীয় গ্ৰন্থচিহ্ন


## তথ্যসংগ্ৰহ

শ্ৰেণী:সামগ্ৰী
ইউৰেনাচ (দ্ব্যৰ্থতা দূৰীকৰণ পৃষ্ঠা)

**ইউৰেনাচ** নামে তলৰ প্ৰৱন্ধসমূহ বুজাব পাৰে:
* ইউৰেনাচ: সৌৰজগতৰ সপ্তম গ্ৰহ
* ইউৰেনাচ (গ্ৰীক দেৱতা): আকাশক প্ৰতিনিধিত্ব কৰা প্ৰাচীন গ্ৰীক দেৱতা
মন আৰু মৰম

**মন আৰু মৰম** () ১৯৮০ চনত মুক্তি পোৱা দ্বিবন বৰুৱা পৰিচালিত এখন ক’লা-বগা অসমীয়া চলচ্চিত্ৰ। মূল ভূমিকাত অভিনয় কৰিছে নিপন গোস্বামী আৰু অঞ্জু বৰুৱাই।

## কাহিনীৰ সাৰাংশ
মণিকাই বিপুলৰ কোম্পানীত কেৰাণীৰ কাম কৰে, যি কথা বিপুলে প্ৰথমে জনা নাছিল। ঘটনাক্ৰমে দুয়োৰো চিনাকী হয় আৰু সেই চিনাকীয়ে প্ৰেমৰ ৰূপ লয়। বিপুলৰ মাকে আন এটা চহকী পৰিয়ালৰ জীয়ৰী বনুক বোৱাৰী কৰি আনিব বিচাৰে। বনুৱে বিপুলক বন্ধু হিচাপে ভাল পায়, কিন্তু তাইৰ প্ৰেম এখন কলেজৰ শিক্ষক প্ৰণয়ৰ সৈতেহে। বনুৰ দেউতাকে সিহঁতৰ সম্পৰ্কত আপত্তি নকৰে।

ইফালে সামান্য আপত্তি দৰ্শালেও মণিকাক বোৱাৰী কৰি আনিবলৈ বিপুলৰ মাক সন্মত হয় যদিও কেণা লগালে মেনেজাৰ দত্তই। দত্তৰ বহুদিনৰ পৰা মণিকাৰ ওপৰত লোলুপ দৃষ্টি আছিল। কিন্তু সি তাৰ কামনা চৰিতাৰ্থ কৰিব নোৱাৰাৰ বাবে তাইৰ বিষয়ে ভাবী শাহুৱেকৰ ওচৰত মিছা বদনাম কিছুমান কৰিলে। বিপুলৰ মাকৰ মনত তাইৰ প্ৰতি বেয়া ভাব উপজিল আৰু হবলগীয়া বিয়াখনত বাধা হৈ থিয় দিলে। কিন্তু বিপুলে জোৰকৈ বিয়া পাতিব বিচৰাত মাক অসুস্থ হৈ পৰিল। এইবাৰ মণিকাই এজনী নাৰ্চৰ ভূমিকা লৈ অশেষ যত্ন আৰু পৰিচৰ্যাৰে মাকক সুস্থ কৰি তুলিলে। মণিকাৰ পৰিচৰ্যাত সন্তুষ্ট হৈ বিপুলৰ মাকে দুয়োৰো বিয়াখন পাতি দিবলৈ অৱশেষত স্ব-ইচ্ছাই সন্মতি জনালে। 
## অভিনয় শিল্পী

* নিপন গোস্বামী (বিপুল)
*অঞ্জু বৰুৱা (মণিকা)
*দ্বিবন বৰুৱা (প্ৰণয়)
*মৃদুলা বৰুৱা (বনু)
*নিৰদা ভূঞা
*অনুপমা ভট্টাচাৰ্য
*অখিল ডেকা
*কুমাৰ ধৰ্মকান্ত শইকীয়া
*ধীৰেণ শৰ্মা
*পদ্ম বৰা
*ইন্দ্ৰ শইকীয়া
*সাৰদা বৰদলৈ (বিশেষ ভূমিকাত)
*মুক্তিকাম ফুকন (শিশুশিল্পী, মণিকাৰ ভায়েক)
*দিগন্ত(শিশুশিল্পী)
*হেমন্ত(শিশুশিল্পী)
*আইমণি(শিশুশিল্পী)
*ৰাজু(শিশুশিল্পী)

## সংগীত
দ্বিবন বৰুৱাই পৰিচালনা কৰাও উপৰিও ছবিৰ সঙ্গীত পৰিচালনাও কৰিছে। মুঠ গীতৰ সংখ্যা ৫টা। গীত লিখিছে অজিৎ বৰুৱা আৰু হীৰেন ভট্টাচাৰ্যই। সুৰ ৰচনা ব্ৰজেন বৰুৱা আৰু দ্বিবন বৰুৱাৰ। গাইছে দ্বীপেন বৰুৱা আৰু নমিতা ভট্টাচাৰ্যই। 

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৮০ দশকৰ অসমীয়া চলচ্চিত্ৰ
শ্ৰেণী:১৯৮০ বৰ্ষৰ চলচ্চিত্ৰ